Sasar 20,000 suntikan sehari
Oleh NOR SHAFAWATI YUP

22 Jun 2021, 7:13 pm
SEREMBAN – Kadar suntikan vaksinasi harian Covid-19 di Negeri Sembilan akan ditingkatkan kepada 20,000 suntikan setiap hari menjelang Julai depan memandangkan negeri tersebut berdepan gelombang penularan kes yang agak tinggi.
Menteri Penyelaras Program Imunisasi Covid-19 Kebangsaan, Khairy Jamaluddin berkata, ketetapan itu merupakan strategi dan hasil kesepakatan yang dibuat oleh Pasukan Petugas Khas Imunisasi Covid-19 (CITF) pusat dan negeri.
Menurut beliau, usaha itu bagi mencapai sasaran keseluruhan 80 peratus penduduk negeri Sembilan menerima suntikan vaksin Covid-19 pada Oktober depan iaitu dua bulan lebih awal daripada yang dijadualkan pada Disember 2021.
“Kadar 20,000 suntikan setiap hari di negeri itu merupakan kapasiti tertinggi yang akan kita buat Julai nanti berbanding kapasiti tertinggi harian setakat ini iaitu 7,000 suntikan sahaja.
“Ini merupakan strategi kita untuk meningkatkan kadar vaksinasi di negeri  berkenaan yang turut disokong dengan penghantaran 600,000 dos vaksin Covid-19 juga pada Julai,” katanya pada sidang akhbar selepas menghadiri Pasca Mesyuarat CITF Negeri Sembilan di Wisma Negeri, di sini hari ini.
jelas Khairy, dengan penambahan Pusat Pemberian Vaksin (PPV) kita yakin dapat mempercepatkan proses vaksinasi dan imuniti Covid-19 di negeri Sembilan termasuk pembukaan PPV industri dan PPV yang lebih besar untuk orang awam di Universiti Sains Islam Malaysia (USIM), Nilai.

“Untuk permulaan sebanyak dua buah PPV  industri di Negeri Sembilan akan dibuka pada awal Julai ini iaitu di D’Tempat Country Club, Sendayan dan D’Cattleya, Senawang yang diselaraskan di bawah Kementerian Perdagangan Antarabangsa dan Industri (MITI).
“Buat masa ini, kita sudah ada 46 kilang melibatkan15,000 pekerja yang telah berdaftar di bawah MITI dan menyertai Program Imunisasi Industri COVID-19 Kerjasama Awam-Swasta (PIKAS),” katanya. -K! ONLINE


Gagal seludup daun ketum
Oleh YATIMIN ABDULLAH

22 Jun 2021, 7:05 pm
PASIR MAS – Polis merampas sebanyak 720 kilogram (kg) daun ketum ketika melakukan serbuan di sebuah rumah kosong di Kampung Apa-Apa, di sini sini hari ini.
Dalam serbuan pada pukul 12 tengah hari itu, polis turut menahan seorang lelaki yang dipercayai terlibat aktiviti penyeludupan daun ketum itu.
Ketua Polis Daerah Pasir Mas, Asisten Komsioner Mohd. Nasaruddin M. Nasir berkata, sewaktu melakukan serbuan, suspek yang berusia 41 tahun menyedari kehadiran anggota polis sebelum cuba untuk melarikan diri.
Katanya, lelaki itu juga bertindak agresif sehingga berlaku pergelutan antara suspek dengan pihak polis, namun dia akhirnya berjaya ditahan.
“Hasil pemeriksaan di dalam rumah kosong tersebut telah menjumpai 40 bungkusan plastik hitam mengandungi daun ketum.
“Pemeriksaan lanjut di dalam sebuah van jenis Mitsubishi Delica yang berada berhampiran rumah itu telah membawa kepada penemuan 40 lagi plastik hitam mengandungi daun ketum,” katanya dalam satu kenyataan hari ini.

Mohd. Nasaruddin memberitahu, siasatan mendapati, setiap satu bungkusan itu adalah seberat sembilan kilogram dan kesemua 80 bungkusan itu dianggarkan seberat 720 kilogram.
Katanya, kesemua daun ketum itu dipercayai untuk diseludup ke negara jiran dan dijual di sekitar daerah ini. -K! ONLINE


Lagi dua lokaliti di Sabah kena PKPD
Oleh SITI AMINAH MOHD YUSOF

22 Jun 2021, 7:17 pm
PETALING JAYA – Dua lagi lokaliti di negeri Sabah dikenakan Perintah Kawalan Pergerakan Diperketatkan (PKPD) bermula Khamis ini hingga 7 Julai depan.
Menteri Kanan (Keselamatan), Datuk Seri Ismail Sabri Yaakob berkata, arahan PKPD itu melibatkan Kampung Pangi Hujung dan Kampung JKR Lama di Kunak, Sabah yang merekodkan sejumlah 26 kes positif Covid-19 daripada 58 ujian saringan di kedua-dua kampung terbabit.
“Pelaksanaan PKPD ini untuk menyekat pergerakan dan penularan jangkitan dari kawasan berisiko keluar dari lokaliti tersebut.
“Manakala tempoh PKPD di Kampung Kebayau, Kota Belud, Sabah yang sepatutnya tamat esok dilanjutkan sehingga 7 Julai kerana masih terdapat kes baharu direkodkan di lokaliti tersebut,” katanya dalam kenyataan akhbar hari ini.
Dalam pada itu, beliau mengumumkan penamatan PKPD di Kampung Sungai Obar Batu 7 serta Fasa 9B Taman Indah Jaya, Sandakan di Sabah dan Kampung Penchala, Kuala Lumpur berkuat kuasa esok mengikut jadual yang ditetapkan.
Ismail berkata, PKPD membabitkan dua lagi lokaliti di Kudat, Sabah iaitu Kampung Sin San dan Kampung Singgahmata, Pulau Banggi yang sepatutnya berakhir pada hari Khamis ditamatkan sehari awal esok.

“Kerajaan turut bersetuju menmatkan PKPD di Taman Perdana Lahad Datu, Sabah bermula pukul 11.59 malam ini seperti dijadualkan kerana kes jangkitan telah menurun dengan kluster adalah terkawal,” ujarnya. – K! ONLINE


Sudahlah kotor, logo halal pula tiada
Oleh ASLIZA MUSA

22 Jun 2021, 6:29 pm
KUALA KANGSAR – Sebuah kilang memproses makanan di Kawasan Perusahaan Kuala Kangsar di sini bukan sahaja menggunakan logo halal tidak diiktiraf, malah tahap kebersihan premis itu juga tidak memuaskan.
Bukan sahaja kotor dan berbau busuk, bahkan terdapat kawasan pembiakan jentik-jentik di kilang berkenaan.
Perkara itu terbongkar dalam Operasi Bersepadu Pencegahan Jenayah dan Pemantauan Covid-19 di kilang-kilang sekitar Kuala Kangsar di sini, hari ini.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, penggunaan logo halal tidak diiktiraf itu merupakan kesalahan berulang dilakukan premis berkenaan.
Katanya, Kementerian Perdagangan Dalam Negeri dan Hal Ehwal Pengguna (KPDNHEP) mengambil tindakan ke atas premis itu mengikut Peraturan 4(1)(a) Perintah Perihal Dagangan (Perakuan Dan Penandaan Halal) 2011.
“Tiada kompaun dikeluarkan ke atas kilang tersebut dari segi pelanggaran prosedur operasi standard (SOP) Covid-19, namun dari segi logo halal tidak sah, tindakan diambil oleh KPDNHEP.

“Bagi aspek kebersihan pula, tindakan susulan akan diambil oleh Kementerian Kesihatan (KKM) di mana pihak berkenaan akan melakukan pemeriksaan sekali lagi,” katanya ketika ditemui di sini.
Sementara itu, jelas beliau, dalam operasi bersepadu di empat buah kilang di sini, tiada kompaun dikeluarkan ekoran kesemua premis mematuhi SOP yang ditetapkan Majlis Keselamatan Negara (MKN). -K! ONLINE


Ibu terkejut anak umur 13 tahun bersalin
Oleh IVAN AMIRUL

22 Jun 2021, 6:12 pm
KOTA BELUD – Seorang ibu seperti hilang kata-kata apabila anak perempuannya yang berusia 13 tahun melahirkan bayi di rumah mereka, di sebuah kampung di daerah ini kelmarin.
Dalam kejadian pukul 3 pagi itu, wanita berkenaan tersedar daripada tidur sebelum mendapati anaknya sedang membersihkan badan seorang bayi perempuan.
Ekoran kejadian itu, wanita tersebut terus membawa remaja bersama bayinya ke Hospital Kota Belud bagi mendapatkan pemeriksaan dan rawatan.
Ketua Polis Daerah Kota Belud, Superintendan Sahimi Husin berkata, siasatan awal mendapati mangsa dipercayai dirogol oleh sepupu lelakinya yang berusia 14 tahun.
“Hasil siasatan awal turut menunjukkan mangsa dipercayai dirogol oleh sepupunya sebanyak tiga kali sejak Ogos tahun lalu.
“Suspek remaja lelaki berkenaan kini sudah ditahan di Ibu Pejabat Polis Daerah (IPD) Kota Marudu petang semalam, untuk siasatan lanjut.

“Hasil siasatan akan diserahkan kepada Timbalan Pendakwaraya untuk tindakan selanjutnya,” katanya ketika dihubungi hari ini.
Jelas beliau, setakat ini siasatan dijalankan mengikut Seksyen 376 Kanun Keseksaan kerana merogol. -K! ONLINE


Bapa beri bayi minum arak ditahan
Oleh MOHD SYALMIZI HAMID

22 Jun 2021, 6:20 pm
BALIK PULAU – Seorang bapa ditahan polis hari ini bagi membantu siasatan berhubung satu video tular mengenai seorang bayi yang diberi minuman dalam tin dipercayai minuman keras.
Ketua Polis Daerah Barat Daya, Superintendan Kamarul Rizal Jenal berkata, suspek berusia 19 tahun itu ditahan di sebuah rumah di Teluk Bahang di sini kira-kira pukul 1.30 tengah hari.
“Siasatan mendapati suspek yang merupakan bapa bayi berkenaan mempunyai 14 rekod lampau dan merupakan orang pengawasan polis (OPP) di kawasan Teluk Bahang.
“Bayi tersebut telah dihantar ke hospital bagi pemeriksaan lanjut walaupun dia kelihatan dalam keadaan sihat,” katanya kepada pemberita hari ini.
Jelas beliau, kes berkenaan disiasat mengikut Seksyen 31(1)(a) Akta Kanak-kanak 2001 dan Seksyen 233 Akta Komunikasi dan Multimedia 1998.
Terdahulu tular di media sosial sebuah video berdurasi 30 saat memaparkan seorang lelaki memangku bayi sambil menyuapkan minuman dalam tin yang tertera label jenama minuman keras kepada bayi berkenaan.

Turut kedengaran di dalam video itu suara wanita yang bertutur dalam bahasa Tamil. – K! ONLINE


Kerana Khairul Aming, bekas beras ‘laku keras’
Oleh IZZATUL ‘AIN AZMAN

22 Jun 2021, 5:34 pm
PETALING JAYA – Siapa sangka bekas untuk menyimpan beras kini ‘laku keras’ setelah selebriti media sosial (instafamous) Khairul Aming membeli bekas beras di aplikasi Shopee tular beberapa hari lepas di laman Twitter.
Menurut Khairul Aming di akaun Twitternya @khairulaming, dia membeli bekas beras tersebut dan berasa amat teruja dengan barang yang dibelinya itu lalu berkongsi pautan di aplikasi Shopee.
Tambahnya lagi, bekas beras itu sudah pun habis dijual dan kira-kira sebanyak 1,800 unit telah pun terjual serta keuntungan yang diperoleh oleh tuan kedai tersebut sekitar RM90,000.
“Bekas beras tersebut sudah habis terjual semuanya. Bila saya kira-kira balik, hampir 1,800 unit bekas beras tersebut habis dijual. Keuntungannya pula kira-kira RM90,000.
“Saya tidak tahu siapa tuan kedai tersebut tetapi murah rezekinya semalam. Saya doakan yang terbaik untuk dia,” ciapnya di laman Twitter.
Rata-rata pengguna yang melihat ciapan dari Twitter Khairul Aming itu turut terkejut dan kagum kerana apa sahaja yang dibeli oleh Khairul Aming, pasti akan ada yang turut membeli produk yang sama.

Menurut seorang pengguna yang bernama @MeRep2p1, sesungguhnya dia kagum dengan Khairul Aming kerana apa yang dibeli oleh Khairul Aming, pasti akan cepat dijual.
“Khairul Aming ni, ‘review’ apa sahaja pasti akan cepat habis dijual. Jangan tiba-tiba ‘review’ kereta atau rumah, habis nanti semua orang beratur depan bank untuk buat pinjaman,” katanya.
Pengguna lain dengan nama @HabibMaam berkata, dia tidak menjangka bekas beras yang diletakkan dalam troli di Shopee sudah pun habis dijual sebelum sempat dia membuat bayaran.
“Lah, patutlah bekas beras yang ada dalam senarai troli sudah habis dijual. Kena promote (promosi) dengan Khairul Aming rupanya. Semalam saya masuk dalam senarai troli, ingatkan pagi tadi mahu teruskan dengan pembayaran. Saya pula tidak syak sesiapa,” ujarnya. – K! ONLINE.


109,000 individu dibantu Perkeso
Oleh MOHD. HUSNI MOHD. NOOR

22 Jun 2021, 5:25 pm
PUTRAJAYA – Program Penjana Kerjaya yang dikendalikan Pertubuhan Keselamatan Sosial (Perkeso) sudah berjaya memberi manfaat kepada kira-kira 109,000 individu, setakat hari ini.
Menteri Kewangan, Tengku Datuk Seri Zafrul Tengku Abdul Aziz berkata, secara keseluruhan, seramai 114,137 individu menganggur berjaya mendapat pekerjaan kembali selepas dibantu Perkeso.
Beliau berkata, daripada 114,137 individu itu, 95.4 peratus atau 109,000 individu adalah terdiri daripada pemohon Penjana Kerjaya.
“Program Penjana Kerjaya diwujudkan di bawah seliaan Majlis Pekerjaan Negara (NEC) di mana ia menyediakan peluang pekerjaan khusus untuk  belia, graduan menganggur dan pencari kerja daripada pelbagai lapisan umur dan latar belakang.
“Penjana Kerjaya menjana pekerjaan melalui insentif gaji sehingga 60 peratus selama enam bulan kepada majikan yang berdaftar dengan program itu,” katanya menerusi hantaran di laman sosial Facebook, hari ini.
Ujar beliau, pihaknya menyeru kepada semua pencari kerja supaya mendaftar melalui portal www.myfuturejobs.gov.my.

Tengku Zafrul berkata, majikan yang berminat pula boleh mendaftar untuk mendapatkan insentif gaji melalui https://penjanakerjaya.perkeso.gov.my dan mengiklankan  pengambilan pekerjaan melalui www.myfuturejobs.gov.my.
“Tarikh tutup bagi pendaftaran majikan adalah pada 30 Jun depan. Bagi majikan yang belum mendaftar, mereka digesa mendaftar dan ambil peluang ini,” katanya. -K! ONLINE


Bekalan gula negara dijamin kembali pulih
Oleh ABDUL RAZAK IDRIS

22 Jun 2021, 5:53 pm
SHAH ALAM – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bahawa bekalan gula di seluruh negara akan kembali pulih.
Timbalan Menterinya, Datuk Rosol Wahid berkata, kekurangan bekalan gula seperti dilaporkan sebelum ini susulan kilang pemprosesan gula di Prai, Pulau Pinang menghadapi masalah teknikal akibat kes Covid-19.
“Bagi memastikan bekalan gula tidak menghadapi masalah dan cukup di pasaran, hari ini saya datang ke kilang ini untuk memastikan stok dan keberadaan gula terjamin.
Stok dan keberadaan gula di kilang masih terjamin.
“Sebelum ini, kita dapat laporan daripada pemborong di Pantai Timur seperti di Pahang dan Terengganu bahawa stok mereka sudah berkurangan,” katanya kepada pemberita selepas melawat Kilang Gula Central Sugar Refinery (CSR) di Batu Tiga di sini, hari ini.
Beliau memberitahu, pihaknya yakin bekalan gula mencukupi di pasaran selepas melihat sendiri operasi dan mendengar taklimat CSR berhubung perkara itu.
“Hasil tinjauan mendapati walaupun stok dikatakan berkurangan, namun masih boleh bertahan.

“Malah, kilang gula di Prai pun sudah boleh beroperasi dan bekalannya tidak menjadi isu,” katanya.
Mengulas mengenai isu kenaikan harga minyak masak, beliau menegaskan keputusan berkaitannya akan diketahui esok.
“Kita telah bermesyuarat dengan Kementerian Perusahaan Perladangan Dan Komoditi dan Kementerian Kewangan Rabu lalu yang menampakkan hasil yang positif,” jelasnya. -K!ONLINE


Lelaki kebas lima tabung derma diburu polis
Oleh NIK NUR IZZATUL HAZWANI NIK ADNAN

22 Jun 2021, 5:18 pm
DUNGUN – Polis sedang giat mengesan seorang lelaki yang disyaki terlibat dalam kes samun sebuah kedai runcit di Paka dekat sini semalam.
Dalam kejadian pada kira-kira pukul 12.45 tengah hari itu, suspek dipercayai telah melarikan lima buah tabung derma yang diletakkan di kedai runcit tersebut melibatkan kerugian dianggarkan RM500.
Ketua Polis Daerah Dungun Superintendan Baharudin Abdullah berkata, sewaktu kejadian, suspek dikatakan memberhentikan
motosikalnya di hadapan gerai terbabit sebelum berpura-pura kononnya mahu membeli rokok dan air.
“Sewaktu pembantu kedai wanita berusia 19 tahun mahu mengambil air di dalam peti sejuk, lelaki berkenaan tiba-tiba menyelak bajunya untuk menunjukkan sebilah pisau yang terselit di pinggangnya.
“Suspek mengarahkan pembantu kedai itu diam sebelum melarikan lima tabung derma yang diletakkan di kaunter pembayaran,” katanya kepada Kosmo! di sini hari ini.
Baharudin berkata, pemeriksaan awal di lokasi kejadian menemui beberapa kesan cap jari dipercayai milik suspek.

Katanya, kes sedang disiasat mengikut Seksyen 392 Kanun Keseksaan. – K! ONLINE


Wanita nyaris maut diserang buaya tidak mahu reptilia itu dibunuh
Oleh KOSMO!

22 Jun 2021, 6:00 pm
LONDON – Seorang penjaga zoo dari Britain yang hampir terbunuh selepas diserang buaya di Mexico menggesa pihak berkuasa negara itu supaya  melindungi reptilia  tersebut kerana ‘ia tidak bersalah’, lapor akhbar The Sun semalam.
Melissa Laurie, 28, yang baharu sedar daripada koma selepas bertarung nyawa akibat insiden itu berharap kerajaan Mexico melindungi reptilia tersebut selepas pihak berkuasa membincangkan cara untuk menghapuskan buaya itu.
“Hanya kerana satu insiden penuh trauma yang berlaku kepada saya, tidak bermakna buaya itu harus menerima akibatnya.
“Buaya merupakan makhluk yang menarik dan berusia hampir 200 juta tahun.
“Saya kesal dan marah dengan cadangan untuk menghapuskan buaya itu. Mengapa perlu tembaknya jika anda boleh menangkap gambar-gambarnya?” kata Laurie.
Laurie diserang pada 6 Jun yang lalu di sebuah lagun di Munialtepec, kira-kira 19 kilometer dari Puerto Escondido.

Serangan itu menyebabkan paru-parunya dipenuhi air, badannya dipenuhi luka yang menembusi perut serta usus yang menyebabkan sepsis atau jangkitan kuman dalam darah.
Laurie bernasib baik kerana sempat diselamatkan oleh adik kembarnya, Georgia yang merupakan seorang penyelam terlatih yang berjaya menarik tubuh Laurie ketika ia diseret oleh buaya sepanjang 3 meter tersebut.
Kedua-dua wanita itu berkata mereka tidak melihat papan tanda tentang kewujudan buaya di kawasan itu, menyebabkan mereka masuk ke situ.
Biarpun hampir maut akibat serangan itu, Laurie berharap agar buaya itu tidak diapa-apakan.
“Pemuliharaan hidupan liar adalah sangat penting bagi saya,” katanya. -Agensi


Samseng jalanan tunjuk isyarat lucah dikecam netizen
Oleh IZZATUL ‘AIN AZMAN

22 Jun 2021, 5:42 pm
PETALING JAYA – Tindakan seorang pemandu yang dipercayai memandu secara tidak berhemah dan menunjukkan isyarat lucah di atas jalan raya dikecam netizen tular di laman Twitter sejak semalam.
Menerusi video yang berdurasi 42 saat itu, pemandu kereta tersebut dilihat seperti mahu membuat pusingan U di lampu isyarat simpang tiga yang jelas tidak dibenarkan di kawasan tersebut.
Menurut wanita yang memuat naik video tersebut di akaun Twitternya, @knnyshera, dia menjelaskan bahawa pemandu tersebut tidak berpuas hati dan menekan brek secara mengejut semasa kereta yang dipandunya menghampiri kereta tersebut.
“Selepas dari simpang tiga itu, dia seolah tidak berpuas hati dan brek secara mengejut semasa kereta saya menghampiri dan nyaris sahaja mahu berlanggar dengan keretanya,” ciapnya.
Rata-rata pengguna laman Twitter tidak berpuas hati terhadap pemandu tersebut yang melakukan kesalahan buli di jalan raya dengan menunjukkan isyarat lucah.
Menurut seorang pengguna bernama @anwarrrahmad, dia berpendapat bahawa pemandu tersebut amat biadab dan sombong.

“Baru pakai nombor plat satu angka sudah berlagak. Belum buku bertemu ruas, bolehlah tunjuk jari tengah, brek mengejut begitu. Kau buat kat salah orang, memang mendapat,” jelasnya.
Pengguna lain dengan nama @nyznasri berkata, dia amat geram melihat perbuatan lelaki tersebut yang tidak sepatutnya dilakukan di atas jalan raya.
“Dasar samseng jalanan! Tak guna betul, geramnya tengok. Boleh terus buat aduan kalau dah jadi begini,” ujarnya.
Dalam pada itu, selepas kejadian tersebut, pemandu wanita itu memaklumkan telah pun membuat aduan kesalahan trafik dan buli di jalan raya di emel Jabatan Pengangkutan Jalanraya (JPJ). – K! ONLINE.


Terharu anak OKU terima vaksin
Oleh NUR ALINA HASSAN

22 Jun 2021, 5:29 pm
MUAR – Seorang bapa melahirkan rasa gembira apabila anak sulungnya yang merupakan orang kurang upaya (OKU) akhirnya menerima vaksin pertama hari ini.
M. Periasamy, 55 berkata, anaknya P. Bavani yang berusia 23 tahun itu tidak mampu menguruskan diri sendiri akibat kecacatan otak dialami sejak lahir.
Katanya lagi, semua perkara perlu diuruskan mereka sekeluarga ekoran gadis itu tidak mampu bertutur.
“Saya sakit tak mengapa, jangan biar dia sakit, saya akui sentiasa bimbang memikirkan tahap kesihatan dia sebab kita tak akan tahu sakit pening yang dialami.
“Kami sukar memahami kehendaknya kerana dia tidak berdaya untuk bercakap mahupun bergerak.
“Jika dia nak luahkan sesuatu dia hanya merengek atau kadang-kala hentakkan kepala ke dinding,” katanya ketika ditemui di Dewan Serbaguna Pagoh di sini hari ini.

Ujar Periasamy, dia berterima kasih kepada pihak kerajaan kerana memberikan keutamaan kepada golongan OKU untuk menerima vaksin.
“Sebaik selesai dua dos vaksin anak saya selepas ini, saya akan berasa sedikit lega kerana sekurang-kurangnya peratusan dia untuk dijangkiti Covid-19 lebih rendah.
“Saya maklumkan juga pada isteri sekiranya kami dijangkiti memandangkan masih belum mendapat tarikh temujanji, tak mengapalah. Yang penting Baviani sihat dan terhindar dari jangkitan kerana keadaan kesihatannya lebih penting bagi kami,” katanya.
Terdahulu, Perdana Menteri, Tan Sri Muhyiddin Yassin mengadakan lawatan ke Pusat Pemberian Vaksin (PPV) Pagoh bagi meninjau fasiliti dan kelancaran program berkenaan.
Beliau yang juga Ahli Parlimen Pagoh itu hadir dengan ditemani isterinya, Puan Sri Norainee Abdul Rahman bagi meluangkan masa selama kira-kira 45 minit di PPV berkenaan.-K! ONLINE


Tiga lelaki tengking, tolak anggota polis ditahan
Oleh MUHD AFIQ AL-HAFIZ MAT YUSOF

22 Jun 2021, 5:42 pm
AMPANG – Tiga lelaki ditahan selepas menengking dan menolak seorang anggota polis sehingga terjatuh dalam satu kejadian di Jalan Merdeka di sini, semalam.
Kejadian pada pukul 9 malam itu berlaku ketika dua anggota dari Balai Polis Ampang sedang menjalankan rondaan sebelum ternampak sebuah kereta jenis Honda yang dinaiki seorang lelaki melanggar lampu isyarat merah.
Ketua Polis Daerah Ampang Jaya, Asisten Komisioner Mohamad Farouk Eshak berkata, anggota berkenaan telah menahan kenderaan tersebut dan meminta pengenalan diri pemandu.
“Ketika proses mengeluarkan saman, suspek bertindak menengking dan meninggikan suara kepada anggota polis tersebut termasuk mempersoalkan tindakan mengeluarkan saman.
“Selang beberapa minit, dua lelaki yang juga abang kandung suspek telah datang. Salah seorang daripadanya membuat kecoh dengan menjerit ke arah anggota polis dan mempersoalkan tindakan anggota itu memeriksa suspek,” katanya dalam satu kenyataan hari ini.
Mengulas lanjut, suspek juga telah bertindak merakam video dan mengambil gambar ketika kejadian.

“Dalam keadaan yang semakin kecoh, anggota terbabit mengarahkan kesemua suspek untuk ke balai namun salah seorang daripada mereka telah menolak seorang anggota polis hingga terjatuh.
“Ketiga-tiga lelaki warga tempatan berusia 28 hingga 42 tahun yang bekerja sebagai mekanik terbabit telah ditahan selama empat hari sehingga Khamis ini,” jelasnya. -K! ONLINE


Utamakan tiga aspek ambil guru baharu – Cuepacs
Oleh NUR HUDA MUSA

22 Jun 2021, 5:36 pm
PETALING JAYA – Kementerian Pendidikan (KPM) diharap dapat memberi keutamaan kepada aspek kualiti, kemahiran dan minat calon guru yang akan dipilih bagi mengisi kekosongan jawatan guru-guru sekolah di seluruh negara.
Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Adnan Mat berkata, walaupun kerajaan serius ingin menyelesaikan isu kekurangan guru dalam masa yang singkat, tiga elemen itu perlu diberi penekanan.
“Kesemua elemen ini perlu diberi penekanan oleh kerajaan kerana cabaran yang dihadapi dalam dunia perguruan ketika ini amat besar.
“Cuepacs juga tidak mahu pengambilan secara besar-besaran itu hanya mampu menyelesaikan isu kekurangan guru semata-mata, tetapi ia tidak memberi impak yang diharapkan,” katanya dalam satu kenyataan hari ini.
Dalam pada itu, beliau juga meminta KPM memberi keutamaan kepada graduan pendidikan yang masih tidak mendapat penempatan dan layak berdasarkan opsyen mata pelajaran masing-masing supaya kemahiran dan keupayaan mereka dapat digunakan dengan lebih berkesan.
Terdahulu, Menteri Kanan Pendidikan, Datuk Dr. Radzi Jidin mengumumkan pelaksanaan pengambilan khas secara ‘one-off’ seramai 18,702 pendidik bagi menyelesaikan isu kekurangan guru di sekolah-sekolah di seluruh negara. – K! ONLINE


1,000 keluarga di empat kem pelarian Palestin terima bantuan BKUM
Oleh AHMAD SHAHERMAN SHAMSURI

22 Jun 2021, 5:13 pm
PETALING JAYA – Biro Kebajikan UMNO Malaysia (BKUM) telah menyalurkan bekalan makanan dan keperluan harian kepada 1,000 keluarga Palestin di empat kem pelarian di Jordan petang semalam.
Bantuan itu disalurkan melalui Misi Humanitarian Mission 4 Palestin (HM4P) melibatkan kem pelarian Palestin di Al-Baqa’a, al-Rusaifah, Hitthin dan Wahadad.
Pengerusi BKUM yang juga merangkap ketua misi, Datuk Seri Abdul Azeez Abdul Rahim berkata, sumbangan tersebut mencukupi untuk tempoh sebulan bagi sesebuah keluarga pelarian berkenaan.
“Kita agihkan 1,000 pek makanan dan barangan keperluan ini di empat kem pelarian sasaran.
“Oleh kerana mematuhi prosedur operasi standard (SOP) Covid-19, maka proses agihan hanya dilakukan di Kem Al-Baqa’a dan bantuan selebihnya akan disalurkan Lajnah Zakat Jordan kepada kesemua 1,000 keluarga pelarian Palestin yang dibantu,” katanyan dalam satu kenyataan semasa menyampaikan sumbangan di kem pelarian Palestin Al-Baqa’a.
Turut sama dalam misi itu ialah wakil Lajnah Zakat Jordan di Al-Baqa’a, Hashim Muhammad Al-Titi dan Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr. Fathul Bari Mat Jahya.-K! ONLINE


Kilang di daerah Sentul patuhi SOP
Oleh MUHD AFIQ AL-HAFIZ MAT YUSOF

22 Jun 2021, 4:16 pm
KUALA LUMPUR – Tiada pelanggaran prosedur operasi standard (SOP) membabitkan industri perkilangan di daerah Sentul sepanjang pemeriksaan yang dilakukan pihak berkuasa sejak minggu lalu.
Ketua Polis Daerah Sentul, Asisten Komisioner Beh Eng Lai berkata, pihaknya telah menjalankan pemeriksaan terhadap 10 buah kilang setiap hari sejak minggu lalu di daerah Sentul.
“Setakat ini, kita mendapati premis perkilangan di daerah ini mematuhi SOP dan tiada kompaun dikeluarkan sepanjang operasi ini dilakukan.
“Kita juga tidak menerima sebarang aduan membabitkan kesalahan SOP di kilang-kilang sekitar daerah ini,” katanya selepas menjalankan pemeriksaan kilang di sekitar Segambut di sini hari ini.
Mengulas lanjut, menerusi operasi pemantauan SOP yang dilakukan pada pukul 2.30 petang hari ini, sebanyak tiga buah kilang telah diperiksa dengan kerjasama Dewan Bandaraya Kuala Lumpur (DBKL).
“Kita mendapati, ketiga-tiga kilang ini mematuhi SOP dan telah beroperasi dengan surat Kementerian Perdagangan Antarabangsa dan Industri (MITI) serta jumlah pekerja yang ditetapkan.

“Pemilik premis telah mematuhi arahan yang ditetapkan kerajaan termasuk patuh SOP sektor perkilangan. Saya ingin mengucapkan tahniah kepada mereka kerana mematuhi arahan dan tidak mengeluh dengan penetapan SOP,” jelasnya.
Tambahnya, operasi pemantauan dan pemeriksaan akan terus dijalankan bagi memastikan kilang-kilang di daerah ini tidak melanggar SOP dan sekiranya terdapat pelanggaran, pihaknya akan mengambil tindakan tegas. – K! ONLINE.


Syarikat AS bakal jual susu badan dihasilkan dalam makmal
Oleh KOSMO!

22 Jun 2021, 5:02 pm
RALEIGH, CAROLINA UTARA – Sebuah firma di Amerika Syarikat mengumumkan berjaya menghasilkan susu badan manusia  daripada sel kelenjar mamari yang dibiakkan di dalam makmal, lapor laman berita Oddity Central kelmarin.
Susu keluaran syarikat BIOMILQ itu dikatakan mempunyai zat sama seperti yang terdapat pada ibu seperti karbohidrat kompleks, asid lemak dan biokatif lipid lain.
Syarikat itu bagaimanapun berkata,  susu tersebut bukan dicipta bagi menggantikan susu badan sebenar.
“Saya akan memberitahu semua orang bahawa BIOMILQ dibuat untuk golongan ibu yang sukar menyusukan anak,” kata ahli biologi yang juga pengasas bersama BIOMILQ, Leila Strickland.
Biarpun ciptaan itu mengagumkan, BIOMILQ menegaskan produknya bukanlah sama seperti susu badan sebenar dan mereka tidak yakin ia akan menyerupai susu badan sebenar.
“Perubahan hormon, isyarat bayi, sentuhan kulit dan persekitaran mempengaruhi kerumitan penghasilan susu ibu,” kata Strickland.

Tambahnya, produk itu juga kekurangan antibodi susu ibu biarpun BIOMILQ menyokong perkembangan imun, pematangan usus dan perkembangan otak yang tidak diperolehi daripada susu formula.
Biarpun tidak sesempurna susu ibu, susu badan ciptaan makmal itu boleh bertahan lama berbanding daging yang dihasilkan di makmal memandangkan ia tidak memerlukan pertumbuhan sel baharu secara kerap.
Dalam kenyataan yang dikeluarkan BIOMILQ, ia memaklumkan bahawa sel-sel yang telah dikaji boleh menghasilkan susu sehingga berbulan-bulan.
BIOMILQ berkata produknya akan dikomersialkan dalam masa setahun. – Agensi


Netizen puji pemuda teman bapa rakan suntik vaksin
Oleh SITI AMINAH MOHD YUSOF

22 Jun 2021, 4:08 pm
PETALING JAYA – Sikap prihatin seorang pemuda membantu menghantar bapa sahabatnya untuk mendapat suntikan vaksin tular dalam aplikasi perkongsian video TikTok baru-baru ini.
Menerusi klip video berdurasi 28 saat itu, pemilik akaun bernama aji_star85 menceritakan dia dihubungi kawan baiknya yang meminta dia menghantar bapanya untuk janji temu suntikan vaksin.
“Anak-anak semua tidak lepas balik kerana ‘total lockdown’. Jadi saya pergi ke rumah kawan dan bawa ayahnya untuk suntik vaksin.
“Kasihan tengok mereka ini. Ayah kawan sudah berumur 82 tahun. Masih boleh berjalan cuma tidak boleh berdiri lama,” katanya melalui kapsyen video tersebut.
Melalui ruangan komen, pemuda itu memberitahu, sudah 22 tahun dia bergelar anak yatim piatu dan menganggap ibu bapa rakannya seperti ibu bapa sendiri.
Video tersebut disukai lebih 20,000 pengguna media sosial tersebut selain dibanjiri komen yang kebanyakannya menyifatkannya pemuda itu sebagai sahabat sejati.

“Jarang dapat sahabat begini. Bertuah kawan awak,” ujar seorang netizen bernama Fathiah.
“Besar pengorbanan awak. Bangga dengan sikap awak. Tolonglah jangan tolak vaksin,” komen seorang pengguna bernama Alvieanna Adel Adiel.
“Saya tengok orang yang pakai baju hitam kelabu seperti ayah saya. Rindunya pada ayah sudah setahun tak berjumpa,” ujar seorang netizen bernama nrshdzd.
“Terharunya dapat kawan begini. Sahabat dunia akhirat. Bukan kawan dengan anaknya sahaja tetapi peduli dengan keluarga kawan. Semoga dipermudahkan urusan awak,” ujar seorang lagi netizen. – K! ONLINE


Kapal tangki Panama degil ditahan bersauh secara haram
Oleh MASTURAH SURADI

22 Jun 2021, 4:57 pm
KOTA TINGGI – Sebuah kapal tangki berdaftar di Panama berjaya ditahan Maritim Malaysia (APMM) Negeri Johor di kedudukan 10 batu nautika timur laut Tanjung Penawar, Johor kelmarin.
Pengarah APMM Johor, Laksamana Pertama Maritim Nurul Hizam Zakaria berkata, kapal tangki yang dikendalikan 24 kru warga Georgia itu mempunyai dokumen pengenalan diri yang sah ditahan kerana bersauh tanpa kebenaran.
Katanya, kesemua mereka berumur antara 25 tahun hingga 50 tahun telah ditahan dalam operasi dijalankan kira-kira pukul 11.00 pagi.
Tambahnya, kapal berkenaan merupakan antara 47 buah kapal yang berjaya ditahan pihak APMM menerusi Operasi Jangkar Haram sejak dilancarkan sejak 24 Mac lalu.
“Operasi Jangkar Haram telah menunjukkan kesan yang positif terhadap perairan Johor Timur terutama di sekitar kawasan Tompok Utara.
“Sebelum pelaksanaan operasi ini, dilaporkan sebanyak 105 buah kapal telah bersauh secara haram di sekitar perairan Johor Timur dan jumlah ini berkurangan dengan mendadak apabila 47 buah kapal telah ditahan dan sebahagian besar telah diusir meninggalkan perairan Malaysia.

“Kesemua 47 buah kapal ini telah ditahan dan disiasat di bawah Seksyen 491 B(l) Ordinan Perkapalan Saudagar 1952 yang membawa hukuman denda tidak melebihi RM100,000 atau penjara tidak melebihi dua tahun atau kedua-duanya sekali,”katanya dalam kenyataan hari ini.
Nurul Hizam berkata, untuk rekod, bagi tahun 2020 APMM Johor telah menahan sebanyak 36 buah kapal di bawah kesalahan bersauh tanpa kebenaran.
Manakala bagi tahun 2021 sehingga hari ini sebanyak 65 buah kapal telah ditahan bagi kesalahan yang sama.
Sebarang aduan salah laku jenayah maritim di laut atau sebarang kecemasan segera hubungi talian hotline Pusat Operasi Maritim Negeri Johor di talian (07-219 9404) atau talian kecemasan MERS 999.-K! ONLINE


Graduan perubatan boleh pilih penempatan latihan siswazah mulai hari ini
Oleh MOHD. HUSNI MOHD. NOOR

22 Jun 2021, 4:51 pm
PUTRAJAYA – Satu notifikasi e-mel dikeluarkan kepada 267 orang graduan perubatan bagi membolehkan mereka mendaftar dalam sistem e-Housemen seterusnya membuat pemilihan penempatan latihan siswazah mulai hari ini.
Ia susulan pengeluaran Sijil Pendaftaran Sementara kepada graduan perubatan terlibat selepas perkara itu dirujuk Majlis Perubatan Malaysia (MPM) bagi mendapatkan pandangan perundangan.
Menteri Kesihatan, Datuk Seri Dr. Adham Baba berkata, notifikasi e-mel kepada graduan perubatan berkenaan dikeluarkan semalam bagi membolehkan mereka mendaftar dalam sistem e-Housemen.
“Mereka seterusnya boleh membuat pemilihan penempatan latihan siswazah pada hari ini.
“Mana-mana graduan daripada sejumlah 267 orang graduan perubatan tersebut yang belum menerima notifikasi e-mel, boleh memaklumkan segera kepada urus setia menerusi alamat e-mel [email protected]. untuk dibantu sewajarnya,” katanya dalam satu kenyataan di sini hari ini.
Adham berkata, Kementerian Kesihatan mengambil maklum penempatan graduan perubatan ditangguhkan ketika ini bagi memberi ruang kepada MPM menyelesaikan beberapa isu berkaitan.

Beliau menjelaskan, penangguhan dibuat bagi memberi ruang kepada MPM menyelesaikan isu keperluan pewartaan semula nama kelayakan dan atau nama  universiti yang didapati berbeza mengikut Jadual Kedua Akta Perubatan 1971 (Pindaan 2012).
Beliau berkata, jumlah universiti yang terlibat adalah 36 buah yang mana isu itu telah menjejaskan sejumlah 267 orang graduan perubatan yang telah mendaftar dan melepasi tapisan Suruhanjaya Perkhidmatan Awam (SPA).
“Perbezaan ini menyebabkan MPM tidak dapat mengeluarkan Sijil Pendaftaran Sementara hingga perkara ini diselesaikan,” katanya.
Sebelum ini, penempatan latihan siswazah bagi graduan perubatan terpaksa ditangguhkan buat  sementara waktu biarpun mereka sudah diberi Surat Layak Daftar oleh MPM. -K! ONLINE


7,300 petugas barisan hadapan terima pek makanan MAIS
Oleh ABDUL RAZAK IDRIS

22 Jun 2021, 4:25 pm
SHAH ALAM – Majlis Agama Islam Selangor (MAIS) telah menyantuni 7,300 petugas barisan hadapan menerusi pek makanan bernilai keseluruhan RM28,350 sepanjang tempoh Perintah Kawalan Pergerakan (PKP).
Setiausaha MAIS, Dr. Ahmad Shahir Makhtar berkata, pemberian itu melibatkan petugas di 10 Pusat Pemberian Vaksin, Pejabat Kesihatan Daerah (PKD) dan 10 hospital di Selangor dalam meringankan beban penerima yang menghadapi kekangan mendapatkan makanan dalam tempoh PKP.
“Pek makanan yang disumbangkan mendapat kerjasama daripada Yayasan Islam Darul Ehsan (YIDE) dan Teraju Ekonomi Asnaf Sdn Bhd (Teras), iaitu anak syarikat MAIS.
“Sumbangan yang diagihkan merupakan sebagai tanda sokongan dan prihatin MAIS bagi menghargai pengorbanan petugas barisan hadapan yang bertungkus lumus mengawal penularan pandemik Covid-19 sejak Mac tahun lalu,” katanya dalam kenyataan hari ini.
Antara PPV yang telah menerima sumbangan MAIS ialah PPV Stadium Tertutup Kuala Selangor, PPV Sabak Bernam dan PPV Gombak, Jabatan Perhutanan Semenanjung Malaysia.
Manakala PKD yang menerima bantuan ialah PKD Klang, PKD Petaling, PKD Kuala Langat, PKD Hulu Langat dan PKD Sepang.

Terdahulu, pada hari ini sebanyak 4,100 lagi pek makanan telah disumbangkan MAIS kepada tujuh hospital dan dua PPV. -K! ONLINE


Timbalan Menteri disiasat dakwaan sambut hari bapa
Oleh ABDUL RASHID ABDUL RAHMAN

22 Jun 2021, 4:11 pm
MARAN – Siasatan mengenai penularan gambar Sambutan Hari Bapa oleh Timbalan Menteri Perumahan dan Kerajaan Tempatan, Datuk Seri Ismail Abd. Muttalib di kediamannya di Sg Ling di sini sedang giat dilakukan oleh Pejabat Kesihatan Daerah.
Ketua Polis Daerah Maran, Deputi Superintendan Norzamri Abdul Rahman berkata, kertas siasatan telah dibuka oleh Pejabat Kesihatan Daerah selepas mendapat arahan Majlis Keselamatan Negeri susulan penularan gambar berkenaan dalam media sosial.
“Siasatan lanjut diteruskan oleh pihak Pejabat Kesihatan Daerah Maran.
“Pihak polis menasihatkan orang ramai supaya tidak menganjurkan sebarang bentuk majlis atau perhimpunan sepanjang tempoh Perintah Kawalan Pergerakan 3.0 dan sentiasa mematuhi prosedur operasi standard (SOP) Majlis Keselamatan Negara sepanjang masa agar dapat memutuskan rantaian wabak pandemik Covid-19,”katanya di sini hari ini.
Menurut Norzamri berdasarkan maklumat, gambar yang ditularkan berlaku pada 19 Jun lalu itu diambil oleh jurufoto Kementerian Perumahan dan Kerajaan Tempatan (KPKT) yang telah menghantar gambar itu ke dalam kumpulan WhatsApp untuk simpanan mereka.
Katanya, kehadiran dalam perjumpaan tersebut terdiri daripada kakitangan KPKT dan Pejabat Parlimen Maran bertujuan penyediaan bungkusan barangan sumbangan bantuan kepada mangsa Covid-19 serta perbincangan mengenai perancangan menggalakkan pendaftaran vaksin dalam kalangan masyarakat Orang Asli di Parlimen Maran.

Sementara itu, Ismail gagal dihubungi bagi mendapatkan penjelasan mengenai kejadian yang tular berkenaan.- K! ONLINE


Orang busuk hati, Lan Solo kena saman
22 Jun 2021, 4:09 pm
PETALING JAYA – Penyanyi Lan Solo kecewa apabila masih ada individu tidak berpuas hati dengan perniagaannya sehingga terpaksa berdepan saman sekali lagi.
Kejadian tersebut berlaku pagi tadi ketika Lan melakukan kerja-kerja memunggah stok yang baru tiba di kedainya di Puchong Prima, Selangor sebelum didatangi dua orang penguasa Majlis Bandaraya Subang Jaya (MBSJ).
Dakwa MPSJ, Lan disaman atas alasan lori kontena yang menghantar stok menghalang lalu lintas.
“MBSJ datang lagi. Puas hati kau wahai pengadu? Waktu aku angkut barang dari kontena, masa itulah ada orang buat aduan dan MBSJ terus datang buat kerja. Allahuakbar.
“Katanya aduan mengganggu lalu lintas! Kat mana yang aku ganggu lalu lintas? Pagi buta sesak tang mana? Keadaan kedai agak sibuk tu aku faham lah. Yang kau mengadu tak habis-habis tu dah kenapa! Jadi disebabkan ada aduan, mereka tetap kena keluarkan saman. Terima kasih @sjcitycouncil,” tulisnya pada ruangan kapsyen video yang dimuatnaiknya sebentar tadi.
Dalam rakaman video berkenaan, Lan jelas kelihatan kecewa kerana tidak semena-mena disaman dan dituduh mengganggu lalu lintas sedangkan keadaan jalan di hadapan kedainya pada waktu itu agak lengang.

Dedah bekas vokalis kumpulan Kristal itu lagi, ini bukan kali pertama dia dikenakan saman oleh MBSJ dan pengadu yang membuat aduan tersebut merupakan orang di sekelilingnya.
“Tak tahu nak cakap apa. Apa masalah kau sebenarnya. Aku cari makan je kot. Dahlah musim PKP macam ni, jualan pun tak menentu.
“Sekarang cerita dia, kalau kau rasa tak puas hati dengan aku, dengan kedai aku, beritahu je. Kau tak payah nak buat aduan kepada MBSJ sampai susahkan mereka kena datang tengok dan keluarkan saman.
“Aku tak kisah sebab mereka buat kerja. Tapi masalahnya kau tu dah kenapa tak habis-habis. Orang Melayu kot nak meniaga. Tolonglah. MBSJ dah ambil tindakan, kau puas hati kan? Terima kasih banyak-banyak, semoga urusan kau dipermudahkan dunia akhirat,” luahnya.
Lan atau nama sebenarnya Mohd. Razlan Mohamed Yusof, 36, membuka kedai Solo Borneo Mart yang menjual produk makanan kering dari Sabah dan Sarawak sejak tahun lalu.
Bagaimanapun pada November tahun lalu, isteri Lan iaitu Nur Sheila Hassim mendedahkan kedai mereka sudah berkali-kali diserbu penguatkuasa kerana menerima aduan tanpa mengetahui motif sebenar pengadu. – K! ONLINE


Iman Troye, Mawar Rashid antara tujuh dikompaun gagal patuhi SOP
Oleh MUHD AFIQ AL-HAFIZ MAT YUSOF

22 Jun 2021, 5:11 pm
KUALA LUMPUR – Penyanyi Iman Troye dan pelakon Mawar Rashid antara tujuh selebriti yang dikenakan kompaun sebanyak RM1,500 selepas didapati gagal memakai pelitup muka ketika Majlis berbuka puasa dan Rapatkan Saf 2021 di sebuah hotel pada 29 April lalu.
Manakala, empat lagi selebriti ialah pasangan penyanyi adik beradik, Heliza Helmi, Hazwani Helmi, pelakon, Nurin Afiqah dan Raff Yaakob iaitu suami kepada Mawar turut sama dikenakan kompaun sama.
Ketua Polis Daerah Dang Wangi, Asisten Komisioner Mohamad Zainal Abdullah berkata, Ariz Ramli atau Caprice daripada Syarikat Rindu Raudah Sdn. Bhd. selaku penganjur pula dikenakan kompaun sebanyak RM10,000.
“Dia(Caprice) dikenakan kompaun kerana gagal memastikan tetamu memakai pelitup muka sepanjang majlis tersebut berlangsung. Semua yang terlibat telah di kompaun semalam dan jumlah keseluruhan kompaun yang dikeluarkan adalah sebanyak RM19,000.
“Pihak Polis Diraja Malaysia (PDRM) ingin menasihati orang ramai supaya terus mematuhi prosedur operasi standard (SOP) yang ditetapkan oleh Majlis Keselamatan Negara (MKN),” katanya dalam satu kenyataan di sini hari ini.
Terdahulu, Kosmo! pada 2 Mei lalu melaporkan, polis mengesahkan membuka kertas siasatan terhadap penganjuran Majlis Berbuka Puasa dan Rapatkan Saf yang didakwa melanggar prosedur operasi standard (SOP) Perintah Kawalan Pergerakan Bersyarat (PKPB) di Hotel Westin di sini.

Zainal Abdullah berkata, pihak polis sudah mengambil keterangan empat individu terdiri daripada tiga penganjur dan seorang pihak pengurusan hotel.
“Hasil penelitian mendapati wujudnya pelanggaran SOP penganjuran majlis sosial dengan tiada penjarakan fizikal sekurang-kurangnya satu meter bagi setiap individu,” katanya.
Jelasnya, kes tersebut disiasat di bawah Seksyen 21 A Akta Pencegahan Dan Pengawalan Penyakit Berjangkit 1988 dan Peraturan 19 Peraturan-Peraturan Pencegahan Dan Pengawalan Penyakit Berjangkit (Langkag-langkah di dalam Kawasan Tempatan Jangkitan ) Kawalan Pergerakan Bersyarat (No 4) 2021.
Antara artis yang hadir adalah penyanyi rap terkenal, Caprice, Ashraf Muslim, Heliza Helmi, Iman Troye, Mawar Rashid dan PU Hafiz. – K! ONLINE


Warga asing ditahan sogok polis
Oleh MUHD AFIQ AL-HAFIZ MAT YUSOF

22 Jun 2021, 4:30 pm
KUALA LUMPUR – Tindakan seorang lelaki warga asing cuba menyogok anggota kereta peronda polis (MPV) bagi mengelakkan dari disaman mengundang padah selepas dia ditahan semalam.
Dalam kejadian di sekitar Batu 3, Jalan Klang Lama itu, suspek yang juga seorang pemandu lori cuba menyogok anggota polis selepas melakukan kesalahan tidak berhenti di lampu isyarat merah.
Ketua Jabatan Pencegahan Jenayah Dan Keselamatan Komuniti, Datuk Azman Ayob berkata, suspek warga asing berusia 26 tahun tersebut turut didapati tidak memiliki lesen memandu kelas E.
“Kejayaan ini menunjukan amalan integriti sentiasa dititikberatkan oleh semua warga Polis Diraja Malaysia (PDRM) dalam menjalankan penugasan harian.
“Orang ramai juga dinasihatkan agar mematuhi undang-undang yang telah ditetapkan dan menghormati hak serta keselamatan pengguna jalan raya yang lain,” katanya dalam satu kenyataan di sini hari ini.
Tambahnya, orang ramai juga diberi amaran agar tidak memberi rasuah kepada pihak polis yang menjalankan tanggungjawab mereka.

Kes disiasat di bawah Seksyen 214 Kanun Keseksaan dan Seksyen 15(1)(c) Akta Imigresen.- K! ONLINE


Jun Hoong gagal ke Olimpik sebab perubahan peraturan FINA
Oleh MUHAMMAD RIDUAN MOHD HANAFIAH

23 Jun 2021, 8:56 pm
KUALA LUMPUR – Menteri Belia dan Sukan, Datuk Seri Reezal Merican memahami kekecewaan yang dialami atlet terjun negara, Cheong Jun Hoong selepas Persekutuan Renang Antarabangsa (FINA) memutuskan tiada slot buatnya pada Sukan Olimpik 2020 di Tokyo, Jepun.
FINA dalam satu kenyataan memaklumkan kepada Persatuan Renang Malaysia semalam menyatakan, mereka mengekalkan keputusan tiada slot diperuntukkan kepada Jun Hoong untuk bertanding dalam acara 10 meter (m) platform individu di Tokyo.
Jun Hoong sebelum ini berjaya mengesahkan slot ke Olimpik Tokyo dalam acara 10 meter (m) platform individu pada Piala Dunia Terjun 2021 di Pusat Akuatik Tokyo awal bulan lepas apabila mengakhiri saingan di kedudukan ke-18.
Bagaimanapun, FINA mendakwa terdapat perubahan dalam peraturan kelayakan kuota individu iaitu hanya 12  tempat sahaja diperuntukkan berbanding 18 tempat yang ditetapkan sebelum ini.
“Keputusan oleh FINA ini dilihat bertentangan dengan syarat kelayakan asal yang diluluskan oleh mereka sebelum itu dan ia telah menjejaskan harapan Jun Hoong serta beberapa penerjun dari negara lain.
“Saya amat memahami kekecewaan yang dialami oleh Jun Hoong pada ketika ini. Saya juga memahami kesukaran yang dia lalui sebelum ini untuk melakukan kemunculan semula di mana pada satu ketika dia telah hampir bersara ekoran kecederaan dan pembedahan yang dialami.

“Saya telah mengarahkan Ketua Pengarah Majlis Sukan Negara (MSN) untuk berbincang secara terperinci dengan Jun Hoong, jurulatihnya dan Persatuan Renang Malaysia untuk memperinci dan meneruskan program latihan Jun Hoong yang sebelum ini terbukti berkesan.
“Semoga Jun Hoong akan dapat meneruskan program latihan menuju Sukan Asia 2022 di Hanzhou, China. Saya difahamkan Majlis Olimpik Malaysia (MOM) telah menghantar surat rayuan kepada Jawatankuasa Olimpik Antarabangsa (IOC) yang turut terlibat dengan perubahan syarat kelayakan tersebut.
“Kita berharap IOC dan FINA dapat memberi pertimbangan semula berkenaan perkara ini,” katanya dalam satu kenyataan semalam.
Ketiadaan slot tersebut meleburkan impian Jun Hoong untuk mengulangi pencapaiannya pada Olimpik Rio 2016 yang menyaksikan dia berjaya meraih pingat perak bersama Pandelela Rinong dalam acara 10m platform serirama. K! ONLINE


Sembunyi daun ketum bawah timbunan nanas
Oleh ROSALWANI CHE SOH

23 Jun 2021, 8:42 pm
JELI – Taktik seorang lelaki menyembunyikan bungkusan daun ketum seberat 221 kilogram di bawah timbunan buah nanas di bahagian muatan lori yang dipandunya gagal apabila dia ditahan ketika melalui sekatan jalan raya (SJR) Batu 6, Batu Melintang di sini hari ini.
Suspek yang berusia 35 tahun itu ditahan sewaktu sedang dalam perjalanan dari arah Gerik, Perak ke Jeli pada pukul 2 pagi tadi.
Ketua Polis Daerah Jeli, Deputi Superintendan Ahmad Arifin berkata, polis curiga dengan muatan yang dibawa suspek sebelum menahan kenderaan berat itu ketika melalui SJR tersebut.
Katanya, pemeriksaan di bahagian muatan lori itu telah menemui longgokan buah nanas dan beberapa bungkusan plastik hitam.
“Pemeriksaan lanjut di dalam plastik itu telah membawa kepada penemuan sebanyak 221 kilogram daun ketum.
“Selain itu, polis turut menemui botol yang dipercayai mengandungi 500 milliliter air ketum berada berdekatan tempat duduk pemandu,” katanya dalam satu kenyataan hari ini.

Menurut Ahmad, siasatan mendapati, daun-daun ketum yang bernilai RM 22,110 itu dibawa dari sebuah negeri di utara tanah air untuk dijual di Kelantan.
Katanya, lelaki terbabit ditahan reman selama empat hari bermula hari ini sehingga Sabtu dan kes disiasat mengikut Seksyen 30(3) Akta Racun 1952. – K! ONLINE.


Turn table ‘pencen’ selepas lebih seabad berkhidmat
Oleh AHMAD SHAHERMAN SHAMSURI

23 Jun 2021, 9:06 pm
PETALING JAYA – Selepas lebih 108 berkhidmat di Stesen Tumpat, Kelantan akhirnya ‘turn table’ atau pemutar rel kereta api menamatkan khidmatnya hari ini.
Turn table tersebut mula digunakan pada tahun 1913 di Depoh Stokereta Tumpat, Kelantan yang pada ketika itu di bawah pentadbiran Federated Malay States Railway (FMSR).
Ia dibina di England dan dibawa masuk ke Tanah Melayu oleh Syarikat Patent Shaft & Axletree Engineers Co. Ld.
Menurut Pegawai Operasi Keretapi Tanah Melayu Berhad (KTMB) Tumpat, Azman Hasan berkata, pemindahan ‘turn table’ adalah untuk memberi laluan kepada kerja-kerja menaik taraf landasan baharu yang menghubungkan depoh Tumpat ke bahagian pencucian tren.
Katanya, ‘turn table’ tersebut akan ditempatkan ke lokasi baharu sejurus perbincangan lanjut dilakukan sebagai simpanan dan sebahagian sejarah kereta api untuk tatapan generasi akan datang.
“Kerja-kerja pembongkaran (pemindahan) selesai dilaksanakan pada pukul 1 petang hari ini selepas ia dimulakan kira-kira pukul 11.30 pagi.

“Fungsi turn table ini adalah untuk memusingkan lokomotif bagi menukarkan arah kedudukan ruang pemandu,” katanya dalam satu kenyataan di sini hari ini.
Mengulas lanjut, Azman berkata, keunikan ‘turn table’ ini terletak pada titik graviti yang sangat sempurna, iaitu boleh dipusingkan dengan menggunakan dua hingga tiga orang kakitangan sahaja dalam satu-satu masa.
“Keseimbangan graviti membolehkan ‘turn table’ dapat memusingkan lokomotif dengan mudah sesuai dengan berat beban,” ujarnya.-K! ONLINE.


Digelar mandul, dihina, Siti Elizad buat laporan polis
Oleh KOSMO!

23 Jun 2021, 11:50 pm
PETALING JAYA – Luluh dan teramat sedih dengan kebiadaban seorang individu yang sewenang-wenang menggelarkan dirinya mandul, bahkan dihina dengan kata-kata kesat berikutan belum mempunyai zuriat, pelakon dan pengacara Siti Elizad bertindak membuat laporan polis.
Menurut Elizad atau nama sebenarnya Siti Elizad Mohamad Sharifuddin, 37, dia nekad memfailkan laporan di Balai Polis Bukit Jalil kerana tuduhan tersebut telah melukakan hatinya sebagai seorang wanita dan isteri.
“Pertamanya, jarang-jarang hendak melayan komen-komen bodoh begini tetapi bila dia guna perkataan ‘mandul’, sangat melukakan hati saya.
“Kau Allah SWT ke yang tahu aku ini mandul atau tidak boleh beranak? Menggigil dan terketar-ketar tangan ketika ini,” tulisnya dalam satu hantaran Instagram.
Dalam perkongsian sama, pelakon Puteri Yang Ditukar itu turut memuat naik sebuah video seorang lelaki yang mengecam tindakan biadab individu terbabit terhadapnya.
Tambah penyampai radio Sinar.FM itu, tuduhan tersebut terlalu kejam sehingga membuatkan jantungnya seperti hendak gugur.

Lebih menyedihkan, Eliaz mengakui juga menaip kapsyen hantaran tersebut dalam keadaan menangis.
“Jantung rasa nak tercabut, sedih yang teramat sangat! Kau sukakah kalau tengok saya bercerai-berai sebab belum ada zuriat?
“Saya menangis ketika menaip semua ini, awak tahu ke saya solat atau tidak? Bersedekah, mengaji, atas sejadah dan semua amalan perlu dikongsi ke? Lain orang lain caranya.
“Saya tidak perlukan perhatian murahan seperti ini kerana sudah bahagia dengan kehidupan sekarang. Rezeki anak itu semua kerja Allah,” ujarnya lagi.
Dalam pada itu, dia juga menegaskan perkataan mandul tidak boleh disebut mahupun dilabelkan kepadanya memandangkan selama ini dia sudah berusaha keras, bahkan pernah mengandung untuk mendapatkan zuriat.
“Saya berusaha keras bagai nak mati untuk dapatkan zuriat sendiri. Hari-hari menangis dalam solat minta pada Allah agar jangan biarkan berseorangan tanpa zuriat.
“Bertahun-tahun jumpa doktor pakar, pergi seluruh pelusuk berubat, cucuk sana-sini, sakit tahu tak? Kau pula senang-senang gelar aku pu****k dan mandul,” tulisnya lagi.
“Jarang aku ambil kisah dan tidak maafkan orang tetapi kali ini, luluh hati! Saya sudah buat laporan polis di Balai Polis Bukit Jalil terima kasih kepada semua yang membantu, selebihnya tunggu tindakan selanjutnya esok,” ujarnya.
Tangkap layar posting yang dimuat naik oleh seorang pengguna Facebook.
Dia turut mengucapkan terima kasih kepada seorang lelaki dalam video berkenaan yang berpihak kepadanya dan turut mengecam tindakan individu tidak bertanggungjawab itu.
Terdahulu, Elizad pernah menjalani proses rawatan kesuburan In vitro fertilisation (IVF) bagi mendapatkan cahaya mata pada September tahun lalu namun disahkan mengalami keguguran pada November.
Untuk rekod, Elizad mendirikan rumah tangga bersama Shamsul Baharin Rahman pada 11 Januari 2015. – K! ONLINE


Balu imam meninggal ketika solat terima pencen seumur hidup
Oleh MOHD. RAFIE AZIMI

23 Jun 2021, 9:12 pm
ALOR SETAR – Balu kepada imam Masjid Kubang Jawi, Shabudin Othman, 62, yang meninggal dunia ketika solat asar pada hari pertama Aidilfitri lalu menerima pencen seumur hidup daripada Pertubuhan Keselamatan Sosial (Perkeso).
Menurut Hafishah Marzuki, 57, dia tidak menyangka Jabatan Hal Ehwal Agama Islam Kedah (JHEAIK) membuat caruman Perkeso untuk arwah suaminya.
“Alhamdulillah, duit ini setidak-tidaknya dapat digunakan untuk kelangsungan hidup.
“Namun dalam menguruskan wang ini, saya akan mengutamakan dulu hajat suami yang tidak kesampaian sepanjang hidupnya dahulu,” katanya.
Hafishah sebelum itu menerima kunjungan Menteri Besar Kedah, Muhammad Sanusi Md. Nor yang menyerahkan faedah tersebut di rumahnya di Kampung Lintang, Kubang Jawi dekat sini hari ini
Hadir sama Pengerusi Jawatankuasa Agama, Pendidikan dan Sumber Manusia negeri, Datuk Najmi Ahmad; Pengarah Perkeso Kedah, Mohamad Haron Othman serta Penolong Pengarah Bahagian Pengurusan Masjid dan Surau JHEAIK, Syeikh Mohd. Ashraf Mohsin.

Balu imam tersebut menerima bantuan Faedah Orang Tanggungan (FOT) iaitu RM27.90 sehari atau kira-kira RM837 sebulan yang akan diterimanya sepanjang hidup.
Kosmo! pada 16 Mei lalu melaporkan Shabudin sempat mengucapkan Allah sebanyak dua kali sebelum tidak sedarkan diri ketika menunaikan solat asar di masjid tersebut pada hari pertama Aidilfitri, 13 Mei lalu. – K! ONLINE.


Peguam dapat ketam hidup sebagai upah guaman
Oleh KOSMO!

23 Jun 2021, 9:30 pm
MANILA – Seorang peguam di Sorsogon City, Filipina menerima upah beberapa ekor ketam selepas kliennya memaklumkan tidak mampu membayar yuran guaman, lapor laman berita GMA News Online baru-baru ini.
Dalam satu hantaran Facebook yang tular, Noel Allen Bose berkongsi foto dirinya memegang beberapa ekor ketam di tangan kananannya dan beg bimbit di tangan kirinya.
Bose berkata selepas satu perbicaraan kes, seorang klien memberitahu bahawa dia tidak mempunyai wang untuk mebayar yuran guaman Bose dan bertanya jika boleh membayar khidmatnya dengan ketam yang telah ditangkap.
Bose bersetuju dan menerima ketam tersebut.
“Hadiah ketam ini sememangnya mengenyangkan namun reaksi positif anda semua terhadap status ini menjadikan hati saya berasa terharu.
“Saya juga ingin mengucapkan terima kasih kepada semua peguam yang bertugas untuk sektor kerajaan dan swasta,” tulis Bose pada hantaran itu.

Tambahnya, peguam jarang menulis atau berkongsi tentang kerjaya atau cabaran kes yang dihadapi namun mereka sentiasa berusaha keras untuk memenuhi janji bagi membantu warga Filipina. – Agensi


Pemandu melecur, lori gas LPG terbakar
Oleh MOHD SYALMIZI HAMID

23 Jun 2021, 9:20 pm
SEBERANG PERAI – Seorang lelaki dilaporkan melecur pada badan selepas lori dipandunya dengan membawa tangki gas petroleum cecair (LPG) terlibat dalam kebakaran di kawasan sebuah kilang di Perai hari ini.
Jurucakap Jabatan Bomba dan Penyelamat negeri berkata, kejadian kira-kira pukul 2.30 petang itu membabitkan sebuah lori lima tan yang membawa muatan tangki LPG di kawasan terbuka di tempat mengisi gas.
“Kebakaran berlaku ketika kerja-kerja pemindahan gas ke tangki di atas lori sehingga memusnahkan sebahagian besar lori tersebut.
“Terdapat seorang mangsa berusia 50 tahun melecur tahap dua dan telah diberi rawatan awal oleh pasukan Unit Bantuan Perkhidmatan Kecemasan (EMRS) sebelum dikejarkan ke hospital,” katanya kepada pemberita hari ini.
Beliau berkata, kebakaran berjaya dikawal pada pukul 2.50 petang sebelum api dipadamkan pada pukul 4.42 petang.
Beliau berkata, operasi oleh Balai Bomba dan Penyelamat Perai sambil dibantu beberapa balai bomba lain itu membabitkan 32 anggota termasuk pegawai. – K! ONLINE


Cemas anak ular tedung hitam masuk baju
Oleh MUHAMMAD ZIKRI

23 Jun 2021, 9:16 pm
PONTIAN – Seorang kanak-kanak lelaki berdepan detik cemas apabila seekor anak ular tedung hitam memasuki baju yang dipakainya dalam kejadian di Balai Polis Ayer Baloi di sini hari ini.
Dalam kejadian pada pukul 12.35 tengah hari itu, mangsa yang berusia lapan tahun itu dikatakan sedang berbaring di dalam ruang pantri rumah keluarganya.
Komander Operasi dari Balai Bomba dan Penyelamat (BBP) Pontian, Pegawai Bomba Kanan II Mohd. Noor Parmon berkata, seramai tiga anggota dikejarkan ke lokasi kejadian sejurus menerima panggilan.
“Pasukan Keluar Operasi (PKO) mendapati benar terdapat seekor anak ular tedung hitan berukuran 0.5 meter telah memasuki baju kanak-kanak berusia lapan tahun.
“PKO bertindak mengunting baju yang dipakai mangsa sebelum ular terbabit berjaya ditangkap menggunakan alat penjerut,”katanya dalam satu kenyataan di sini hari ini.
Mohd. Noor berkata, reptilia berkenaan dilepaskan ke habitat asal jauh dari penempatan penduduk.

Jelasnya, pemeriksaan mendapati kanak-kanak terbabit terselamat dan tidak mengalami sebarang kecederaan.
Operasi ditamatkan pada pukul 12.56 tengah hari.-K! ONLINE.


Lelaki murung maut jatuh tingkat 10 pangsapuri
Oleh MOHD SYALMIZI HAMID

23 Jun 2021, 10:05 pm
SEBERANG PERAI – Seorang lelaki yang mengalami kemurungan dilaporkan maut selepas terjatuh dari tingkat 10 sebuah pangsapuri di Jalan Raja Uda, Butterworth di sini hari ini.
Dalam kejadian kira-kira pukul 6.50 petang itu, mangsa berusia 26 tahun disahkan meninggal dunia di tempat kejadian dipercayai akibat kecederaan parah.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, siasatan pihaknya mendapati mangsa yang tinggal di Taman Bayu, Butterworth telah terjun dari pangsapuri itu.
“Dia sebelum itu pergi ke pangsapuri berkenaan dengan motosikal dan menaiki lif ke tingkat 10.
“Mangsa telah duduk dan melunjur kaki keluar di kaki lima sebelum secara tiba-tiba bertindak terjun,” katanya ketika dihubungi hari ini.
Beliau berkata, hasil soal siasat ke atas isteri mangsa berusia 26 tahun, lelaki itu dikatakan mengalami tekanan perasaan sejak beberapa hari lalu dan menerima rawatan dari klinik swasta empat hari lalu.

“Bapa kepada dua cahaya mata berusia empat dan dua tahun itu mula kemurungan selepas perniagaan yang diceburi gagal dan mengalami kerugian,” katanya lagi.
Beliau berkata, mayat dihantar ke Hospital Seberang Jaya di sini bagi urusan bedah siasat serta kes diklasifikasikan sebagai kematian mengejut dan tiada unsur jenayah.
Sementara itu, kejadian tersebut sempat dirakam orang awam sebelum video rakaman berkenaan tular di media sosial. – K! ONLINE


Tunku Ismail puji persembahan JDT meskipun tewas kepada Nagoya
Oleh KOSMO!

23 Jun 2021, 10:13 pm
Oleh MOHAMAD FAIZAL HASHIM
PEMILIK kelab Johor Darul Ta’zim (JDT), Tunku Ismail Sultan Ibrahim menghamburkan pujian kepada pemain JDT yang beraksi dengan baik biarpun tewas tipis 0-1 kepada Nagoya Grampus pada aksi Kumpulan G, Liga Juara-Juara Asia (ACL) di Stadium Rajamangala, Bangkok, Thailand, malam kelmarin.
Tunku Mahkota Johor (TMJ) itu turut menyuarakan kekecewaan apabila jaringan Bergson Da Silva pada minit akhir perlawanan dibatalkan sekali gus meranapkan peluang Harimau Selatan untuk mengutip mata pada perlawanan itu.
Jelasnya, keputusan perlawanan itu tidak menjejaskan semangat juang pemain yang akan meneruskan perjuangan dalam saingan ACL.
“Kami bermain dengan baik, sayangnya gol dibatalkan. Apa-apa pun, syabas kepada semua pemain dan terima kasih kepada semua penyokong bola sepak tanah air yang memberi sokongan. Kita akan terus berjuang bersama-sama,” katanya menerusi hantaran di Instagramnya selepas perlawanan tamat.
Pada perlawanan itu, jaringan tunggal Hiroyuki Abe pada minit ke-60 sudah cukup untuk memberikan tiga mata berharga buat kelab dari negara matahari terbit itu.

Tersentak dengan jaringan itu, skuad bimbingan Benjamin Mora cuba untuk bangkit bagi mencari gol penyamaan, namun berdepan kesukaran menembusi benteng ampuh pasukan kendalian Massimo Ficcadenti.
Pada minit akhir permainan, Bergson berjaya menjaringkan gol penyamaan namun malangnya jaringan itu dibatalkan oleh pengadil dari Emiriah Arab Bersatu (UAE), Mohamed Abdulla Hassan apabila mendapati pemain import kelahiran Brazil itu mengasari pertahanan Nagoya Grampus dan keputusan kekal ke wisel penamat.
JDT akan berentap dengan pasukan Thailand, Ratchaburi FC bagi aksi kedua Kumpulan G pada Jumaat ini. – K! ONLINE


Tiga lelaki jadi mangsa tipu di Facebook
Oleh SITI NOR MAS ERAH AMRAN

23 Jun 2021, 7:20 pm
SEBERANG PERAI – Tiga lelaki di Kepala Batas di sini terpaksa menggigit jari apabila kerugian hampir RM30,000 selepas dipercayai diperdaya sindiket dalam talian semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa berusia 30 hingga 50 tahun itu dikatakan mula terjerat selepas tertarik dengan iklan di Facebook.
Beliau berkata, mangsa tertarik dengan iklan pinjaman wang, pelaburan dan jualan haiwan peliharaan sebelum melakukan pemindahan wang ke dalam nombor akaun yang diberikan suspek.
“Semua mangsa hanya menyedari mereka ditipu apabila suspek masih meminta wang tambahan dan nombor telefon yang diberikan pula gagal dihubungi.
“Kesemua mereka memasukkan wang berjumlah RM29,560 kepada suspek sebelum membuat laporan polis,” katanya kepada pemberita hari ini.
Kes disiasat mengikut Seksyen 420 Kanun Keseksaan. – K! ONLINE


Wanita tiga anak disangka remaja 17 tahun
Oleh KOSMO!

23 Jun 2021, 7:03 pm
OTTAWA, KANADA – Seorang ibu mendedahkan dirinya sering disalah anggap masih remaja kerana memiliki wajah keanak-anakan, lapor akhbar The Sun, semalam.
Valeria Lipovetsky, 30, yang mempunyai tiga anak berkata, kebanyakan orang yang tidak mengenalinya sering menyangka dia masih remaja dan kakak kepada anak lelakinya.
“Saya menerima banyak komen yang mengatakan bahawa saya kelihatan seperti remaja berusia 17 tahun.
“Percayalah, saya sudah berusaha untuk kelihatan lebih tua,” katanya dalam satu hantaran di TikTok .
Kenyataan Lipovetsky itu bagaimanapun menerima komen sinis daripada netizen yang mengatakan dia kelihatan sama seperti usia sebenarnya.
“Maafkan saya, tetapi awak kelihatan seperti berusia 33 tahun,” tulis seorang pengguna.

“Saya sangkakan awak berumur 30 tahun. Saya tidak menipu,” tulis seorang lagi pengguna.
Lipovetsky bagaimanapun tidak mengendahkan komen-komen negatif tersebut, sebaliknya berkongsi rahsia awet muda kepada 1.3 juta pengikutnya.
Antaranya adalah menari setiap hari, mengikuti rejim penjagaan kulit yang ketat, mandi dengan air sejuk pada setiap malam untuk meningkatkan aliran darah dan mendapatkan tidur yang cukup. – AGENSI


Dua kilang langgar SOP dikompaun
Oleh MOHD SYALMIZI HAMID

23 Jun 2021, 6:55 pm
SEBERANG PERAI – Dua buah kilang di Mak Mandin, Butterworth di sini masing-masing dikompaun RM10,000 selepas didapati melanggar prosedur operasi standard (SOP) Perintah Kawalan Pergerakan (PKP) penuh hari ini.
Operasi selama lima jam berakhir kira-kira pukul 3 petang itu membabitkan kilang kertas dan pembuatan keluli pembungkus makanan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pemeriksaan pertama di kilang kertas mendapati pemiliknya gagal mematuhi syarat kapasiti 60 peratus pekerja yang dibenarkan semasa PKP.
“Justeru itu, kompaun sebanyak RM10,000 dikenakan atas kesalahan tersebut.
“Bagi kilang kedua pula, kompaun sama dikeluarkan kerana gagal memastikan pekerjanya mengimbas kod QR MySejahtera,” katanya kepada pemberita hari ini.
Menurut Noorzainy, pada operasi itu, wakil Suruhanjaya Syarikat Malaysia (SSM) turut mengeluarkan tiga notis saman berjumlah RM15,000 ke atas tiga buah kilang lain kerana kesalahan yang dikesan agensi itu.

Dalam pada itu, beliau berkata, pihaknya mendapati tahap pematuhan SOP di kawasan perindustrian di Mak Mandin berada pada tahap memuaskan dan hampir 90 peratus pekerja mengimbas kod QR MySejahtera. – K! ONLINE


Jangan jual nasi kalau tidak mahu disumpah gila
Oleh KOSMO!

23 Jun 2021, 8:30 pm
JAKARTA – Sebuah perkampungan di Jawa Tengah mempunyai satu kepercayaan aneh yang melarang penduduknya menjual nasi, lapor laman berita Suara.com hari ini.
Penduduk kampung yang dinamakan Desa Penimbun itu mengamalkan pantang larang tersebut kerana dipercayai akan ditimpa musibah sekiranya menjual nasi kepada pelanggan.
Menurut kepercayaan mereka, pada zaman dahulu, terdapat seorang pengembara yang berjalan melalui kampung tersebut dan kerana kelaparan, dia meminta nasi daripada penduduk.
Malangnya, Desa Penimbun pada waktu itu sedang dilanda krisis kebuluran sehinggakan tiada seorang pun penduduknya yang memberi nasi kepada pengembara berkenaan.
Akibat marah, pengembara itu bersumpah dengan berkata bahawa generasi-genarasi akan datang di kampung itu dilarang menjual nasi dan jika ada yang berdegil, mereka akan ditimpa musibah.
Penduduk percaya, musibah tersebut adalah termasuk gangguan mental secara tiba-tiba atau meninggal dunia dalam keadaan yang aneh.

Menurut Ketua Kampung, Desa Penimbun, Saijan, meskipun tidak menjual nasi, penduduk diwajibkan memberikan nasi secara percuma sekiranya ada orang luar yang datang ke restoran mereka.
“Sebelum ini, memang ada kejadian seorang penduduk yang melanggar pantang larang itu. Dia secara tiba-tiba menjadi gila sehingga akhirnya meninggal dunia,” ujarnya.
Meskipun tidak boleh menjual nasi, penduduk dibenarkan menjual makanan-makanan lain yang diperbuat daripada beras seperti ketupat dan lontong. – AGENSI


Wanita dakwa lahirkan kembar 10 dimasukkan ke wad psikiatri
Oleh KOSMO!

23 Jun 2021, 7:30 pm
CAPE TOWN – Seorang wanita warga Afrika Selatan yang mendakwa telah melahirkan kembar 10 atau decuplet dimasukkan ke hospital untuk menjalani penilaian psikiatri susulan spekulasi berita kelahiran itu palsu, lapor akhbar New York Post kelmarin.
Gosiame Thamara Sithole, 37 yang kononnya memecahkan rekod dunia selepas melahirkan bayi kembar 10 telah dimasukkan ke wad psikiatri di Hospital Tembisa, Johannesburg minggu lalu.
“Penilaian kesihatan tersebut mendapati suspek tidak pernah hamil dan tiada parut pembedahan baharu di bahagian abdomen Sithole,” kata satu sumber.
Peguam Sithole, Refiloe Mokoena berkata wanita itu mendakwa dirinya kini sedang ditahan di hospital tanpa kerelaannya.
“Dia menolak untuk dibawa ke hospital bagi menjalani penilaian psikiatri kerana berasa dirinya waras.
“Namun begitu, dia kini berada dalam tahanan hospital dan tidak dibenarkan menerima pelawat,” kata Mokoena kepada laman berita tempatan, IOL.

Teman lelaki Sithole, Teboga Tsotetsi telah beberapa kali cuba untuk melawat kekasihnya itu namun tidak dimaklumkan tentang keadaan dan lokasi kesemua 10 bayi yang didakwa dilahirkan Sithole.
Pegawai perubatan juga berkata mereka tidak menemui sebarang rekod yang mengesahkan kelahiran decuplet di mana-mana hospital swasta atau awam. -Agensi


Khairuddin gagal rujuk 4 persoalan undang-undang
Oleh NORLIZAH ABAS

23 Jun 2021, 8:08 pm
KUALA LUMPUR – Bekas Penyelaras Parlimen Jasin, Datuk Seri Khairuddin Abu Hassan hari ini gagal merujuk
empat persoalan undang-undang berhubung Proklamasi Darurat ke Mahkamah Persekutuan.
Permohonan itu dikemukakan di Mahkamah Tinggi untuk merujuk persoalan berhubung keabsahan tindakan Perdana Menteri Tan Sri Muhyiddin Yassin menasihati Yang di-Pertuan Agong bagi mengekang penularan Covid-19, awal tahun ini.
Hakim Datuk Noorin Badaruddin ketika menolak permohonan tersebut tanpa kos kemudian menetapkan 24 Ogos ini bagi mendengar permohonan kerajaan untuk membatalkan saman Khairuddin selaku plaintif.
Terdahulu, mahkamah mendengar penghujahan peguam Muhammad Rafique Rashid Ali yang mewakili plaintif dan Peguam-Peguam Kanan Persekutuan Suzana Atan dan S. Narkunavathy yang mewakili Perdana Menteri dan Kerajaan Malaysia selaku defendan-defendan.
Muhammad Rafique berhujah, keempat-empat persoalan itu adalah kabur dan perlu dirujuk dan diputuskan oleh mahkamah tertinggi negara.
Beliau berhujah, ini kerana persoalan undang-undang itu merupakan kali pertama dibangkitkan dan tiada keputusan duluan (precedent) pernah diumumkan oleh mana-mana mahkamah di negara ini.

Hujahnya, isu yang menjadi tunjang kepada pertikaian dalam saman pemula itu adalah berkaitan keabsahan nasihat defendan pertama kepada Yang di-Pertuan Agong yang mana ketika itu beliau telah hilang kepercayaan majoriti ahli-ahli Dewan Rakyat untuk kekal sebagai Perdana Menteri.
Hujah beliau, persoalan bahawa seorang Perdana Menteri yang telah hilang kepercayaan majoriti ahli Dewan Rakyat, menasihati Seri Paduka bagi satu Proklamasi Darurat, belum pernah dibangitkan dalam sejarah negara (unprecedented).
Muhammad Rafique berhujah, penentuan keperlembagaan di Mahkamah Persekutuan akan membawa kepada penyelesaian muktamad dengan cepat bagi melupuskan saman pemula sebelum Proklamasi Darurat tamat selewat-
lewatnya 1 Ogos ini.
Hujah beliau, permohonan rujukan ke Mahkamah Persekutuan jika tidak dibenarkan akan memprejudiskan hak plaintif untuk mendapat tafsiran perlembagaan kerana isu akan akan menjadi akademik jika Proklamasi Darurat ditamatkan sebelum 1 Ogos. – K!ONLINE


Penjawat awam, lelaki Indonesia ditahan curi lembu
Oleh DIYANATUL ATIQAH ZAKARYA

23 Jun 2021, 7:15 pm
JASIN – Polis menahan seorang penjawat awam dan lelaki warga Indonesia selepas dipercayai terlibat dalam kejadian curi dua ekor lembu di kawasan Kesang Pajak di sini, semalam.
Kedua-dua suspek masing-masing berusia 53 dan 42 tahun itu ditahan sepasukan polis dalam dua serbuan berasingan di Kelubi kira-kira pukul 4 petang.
Ketua Polis Daerah Jasin Deputi Superintendan Mispani Hamdan berkata, tangkapan itu dibuat susulan laporan polis yang dibuat oleh kedua-dua pemilik lembu berkenaan, kelmarin.
Katanya, kejadian kecurian itu berlaku berasingan di mana pengadu pertama berusia 39 tahun menyedari seekor lembu jenis kacuk miliknya hilang kira-kira pukul 5 petang, di Kampung Kemangkang, pada 29 Mei lalu.
“Pengadu kemudian berjaya mengesan lembu miliknya di sebuah kandang di Krubong milik seorang lelaki dipanggil Najib, namun penternak itu mendakwa dia telah membeli haiwan terbabit melalui kedua-dua suspek tersebut.
“Kejadian sama berlaku kepada pengadu kedua yang kehilangan seekor lembu jantan di Kampung Kesang Pajak pada 16 April dan haiwan ternakan itu turut ditemui berada di kandang sama milik Najib,” katanya pada sidang akhbar di Ibu Pejabat Polis Daerah Jasin, di sini hari ini.

Tambahnya, hasil siasatan awal, kedua-dua haiwan ternakan itu didakwa telah dijual kepada peraih tersebut pada harga RM1,400 dan RM2,700 setiap seekor.
Mengulas lanjut, beliau berkata, kedua-dua suspek telah melarikan lembu tersebut menggunakan lori dan mempunyai surat daripada Jabatan Perkhidmatan Veterinar bagi urusan penjualan lembu kepada peraih.
Katanya, suspek warga Indonesia kini direman selama 14 hari bermula semalam bagi membantu siasatan di bawah Akta Imigresen, manakala penjawat awam itu dibebaskan dengan jaminan polis disebabkan mengalami masalah kesihatan. -K! ONLINE.


Hanya sempat larikan lori 3 km
Oleh NOOR HASLIZA NUSI

23 Jun 2021, 7:39 pm
BALIK PULAU – Anggota kereta peronda polis (MPV) berjaya menahan seorang lelaki yang bertindak melarikan sebuah lori satu tan selepas mengejarnya sejauh lebih 3 kilometer (km) hingga ke sebuah stesen minyak di Sungai Tiram, Bayan Lepas di sini hari ini.
Suspek berusia 31 itu diberkas setelah kenderaan tersebut terbabas di tepi jalan arah Bayan Baru dalam kejadian berlaku pukul 4 petang.
Ketua Polis Daerah Barat Daya, Superintenden Kamarul Rizal Jenal berkata, suspek bertindak agresif sehingga berlaku pergelutan dengan anggota MPV semasa penahanannya.
“Sebelum itu, pemilik lori berkenaan nampak kenderaan miliknya itu dilarikan suspek semasa diletakkan di tempat letak kenderaan sebuah pasar raya besar di Bayan Baru.
“Namun dia tidak dapat berbuat apa-apa kerana kejadian berlaku terlalu pantas,” katanya hari ini.
Terdahulu, kejadian tersebut tular di media sosial selepas beberapa video ketika tangkapan lelaki itu dikongsi warganet sejak petang ini. – K! ONLINE


PM dijangka umum berita gembira mengenai harga minyak masak
Oleh MOHD. HUSNI MOHD. NOOR

23 Jun 2021, 7:29 pm
PUTRAJAYA – Perdana Menteri, Tan Sri Muhyiddin Yassin dijangka akan mengumumkan berita gembira dalam masa terdekat khususnya berkaitan harga minyak masak tidak bersubsidi.
Perkara itu dimaklumkan Menteri Perusahaan, Perladangan dan Komoditi Datuk Mohd. Khairuddin Aman Razali menerusi hantaran di Facebook, hari ini.
Mohd. Khairuddin berkata, beliau akui isu harga minyak masak tidak bersubsidi di pasaran meresahkan rakyat.
“Petang tadi, saya mengadakan sidang video bersama Menteri Kewangan, Tengku Datuk Seri Zafrul Tengku Abdul Aziz.
“Agenda mesyuarat berkenaan ialah berkaitan syor kementerian dalam usaha menstabilkan harga minyak masak tidak bersubsidi di pasaran yang menjadi keresahan rakyat.
“Sehubungan itu, Perdana Menteri dijangka akan mengumumkan ‘berita gembira’ kepada rakyat dalam masa terdekat,” katanya.

Katanya, pada mesyuarat sama, turut dibincangkan adalah lima program khas Kementerian Perusahaaan, Perladangan dan Komoditi (KPPK) bagi membantu rakyat di bawah inisiatif Pelan Pemulihan Negara (PPN). -K! ONLINE.


Suami isteri kaki temberang emas murah ditangkap
Oleh NOR AINNA HAMZAH

23 Jun 2021, 8:37 pm
SEREMBAN – Sepasang suami isteri yang menjalankan urusan jual beli barang kemas dan memperdaya kira-kira enam mangsa di sekitar negara ini berjaya ditangkap polis di sebuah stesen minyak di Sungai Petani, 17 Jun lalu.
Kosmo! difahamkan pasangan suami isteri berkenaan telah melakukan penipuan jual beli barang kemas secara dalam talian dan bersemuka membabitkan jumlah kerugian melebihi RM200,000 dan kemudiannya menghilangkan diri.
Menurut sumber, si isteri berusia lingkungan 40an merupakan warganegara Indonesia dan menggunakan akaun suaminya yang menetap di Felda Palong 5, Gemas bagi urusan jual beli tersebut.
Susulan melakukan enam siri penipuan antaranya di Merlimau (Melaka), Salak Selatan (Kuala Lumpur) dan Segamat (Johor) sejak awal tahun ini, kedua-dua suspek yang menjadi buruan polis melarikan diri ke utara tanah air namun kecundang apabila berjaya ditangkap polis hasil kerjasama semua pihak yang terlibat dalam siasatan.
Sementara itu, Ketua Jabatan Siasatan Jenayah Komersial Negeri Sembilan, Superintenden Aibee Abd Ghani ketika dihubungi mengesahkan penangkapan berkenaan telah berjaya menyelesaikan dua kes di negeri ini membabitkan kes jual beli barang kemas.
Menurutnya, kes penipuan oleh pasangan suami isteri berkenaan telah dilaporkan berlaku di Gemas pada 16 Februari lalu membabitkan kerugian sebanyak RM 25,812. 05.

“Mangsa berusia 35 tahun mengenali suspek melalui rakannya. Mangsa tertarik dengan tawaran emas murah berkenaan dan segera menghubungi talian 016-6475350.
“Semasa dalam proses urusniaga, mangsa telah melakukan 22 transaksi ke akaun yang diberikan dan suspek juga berjanji untuk memberikan barangan kemas berkenaan.
Bagaimanapun, setelah menunggu dalam tempoh yang diberikan, barangan kemas atau pulangan yang dijanjikan tidak diberikan.
“Beberapa kenalan mangsa telah pergi ke alamat rumah suami suspek, namun rumah berkenaan tidak lama berpenghuni. Mangsa segera membuat laporan polis selepas menyedari tertipu.
Manakala, Aibee berkata, kes kedua pula direkodkan di Rompin, Jempol pada 30 Mei lalu.
“Mangsa berusia 34 tahun berminat untuk membeli seutas gelang tangan emas seberat 9.38 gram dengan harga RM2,210 dan menghubungi talian 016-6475350 untuk pembelian barangan kemas berkenaan.
“Mangsa telah melakukan transaksi ke akaun yang diberikan dan selepas itu dimaklumkan barangan yang dibeli mempunyai masalah serta sedang dalam proses.
Menurutnya, mangsa yang berasa tertipu telah membuat laporan polis.
“Kes ini disiasat di bawah Seksyen 420 Kanun Keseksaan. Kita nasihatkan orang ramai untuk tidak mudah tertarik untuk melakukan pembelian yang menawarkan harga murah.
Menurutnya, orang ramai boleh membuat semakan terlebih dahulu di laman sesawang http://ccid.rmp.gov.my/semakmule/ atau muat turun aplikasi ‘Semak Mule CCID’ sebelum membuat sebarang transaksi bagi mengelak ditipu. – K! ONLINE.


Sindiket pelacuran sering tukar lokasi tumpas
Oleh MUHD AFIQ AL-HAFIZ MAT YUSOF

23 Jun 2021, 5:41 pm
KUALA LUMPUR – Seramai 15 wanita warga asing disyaki terlibat dalam aktiviti pelacuran ditahan dalam satu operasi di sebuah hotel di Taman Maluri, Cheras di sini semalam.
Operasi pada pukul 7 malam itu dilakukan sepasukan pegawai dari Bahagian Operasi, Siasatan dan Pendakwaan Jabatan Imigresen Malaysia (JIM), Putrajaya.
Ketua Pengarah JIM, Datuk Khairul Dzaimee Daud berkata, tangkapan terdiri daripada 11 wanita warga Thailand, Vietnam (3) dan seorang warga Indonesia berusia dalam lingkungan 19 hingga 34 tahun.
“Risikan mendapati, sindiket ini sering menukar lokasi hotel setiap dua minggu bagi mengelak dari dikesan pihak berkuasa.
“Operasi semalam telah dijalankan di tingkat tiga hotel berkenaan dan mendapati bilik-bilik telah didaftarkan atas nama lelaki warga tempatan yang disyaki penjaga kepada kesemua wanita warga asing tersebut,” katanya dalam satu kenyataan di sini hari ini.
Mengulas lanjut, sindiket berkenaan hanya membenarkan pelanggan yang dikenali sahaja untuk mendapatkan khidmat pelacuran dan dijalankan dengan pengetahuan pihak pengurusan hotel itu sendiri.

“Perkhidmatan pelacuran ditawarkan dengan harga antara RM230 hingga RM500 bagi tempoh 45 minit. Separuh daripada bayaran akan diambil oleh majikan dan selebihnya merupakan upah kepada wanita warga asing bagi setiap pelanggan.
“Pelanggan terlebih dahulu akan memilih wanita warga asing yang ingin dilanggan melalui aplikasi seperti Wechat dan Telegram yang diwujudkan khas oleh sindiket ini.
“Bayaran perlu dilakukan kepada penjaga atau penyelia terlebih dahulu di lobi hotel sebelum diberikan nombor bilik wanita yang telah ditempah,” jelasnya.
Tambahnya, seramai tujuh lelaki warga tempatan yang bekerja sebagai penyelia atau dikenali sebagai ‘Kapten’ dan Pengurus Operasi di hotel tersebut turut ditahan.
“Barang-barang seperti kondom, minyak pelincir, kad akses bilik, telefon bimbit turut dirampas. Antara kesalahan yang dikenal pasti ialah tiada dokumen pengenalan diri, tinggal lebih masa.
Kesemua tahanan dibawa ke Pejabat Kesihatan Daerah (PKD) Putrajaya bagi menjalani ujian saringan Covid-19 sebelum ditempatkan di Depot Imigresen Lenggeng, Negeri Sembilan untuk siasatan di atas pelbagai kesalahan mengikut Akta Pemerdagangan Orang dan Anti Penyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963. – K! ONLINE


UMNO setuju tolak usul undi tidak percaya
Oleh EDDY AQMAL MOHAMED HAMIDI

23 Jun 2021, 5:33 pm
PETALING JAYA – Ahli-ahli Parlimen UMNO dan Barisan Nasional(BN) hari ini menyatakan persetujuan untuk tidak menyokong sebarang usul undi tidak percaya sekiranya dikemukakan oleh mana-mana pihak.
Menurut kenyataan bersama yang diedarkan hari ini, semua Ahli Parlimen UMNO dan BN menjunjung kasih di atas titah Seri Paduka Baginda Yang di-Pertuan Agong susulan Perbincangan Khas Raja-Raja Melayu yang telah diadakan pada 16 Jun lalu berhubung keperluan mengadakan persidangan Parlimen secepat mungkin.
“Ahli-ahli Parlimen UMNO dan BN bersetuju agar Parlimen bersidang semula mengikut Peraturan Mesyuarat sedia ada atau mengikut apa-apa kesesuaian pindaan yang diperlukan dan berharap sidang Parlimen ini akan dapat memberi tumpuan kepada isu-isu yang dihadapi rakyat dalam mendepani pandemik Covid-19.
“Oleh yang demikian dan bagi menjunjung titah Tuanku supaya suhu politik dapat diredakan, maka kami setuju untuk tidak menyokong usul undi tidak percaya sekiranya dikemukakan,” kata kenyataan berkenaan.
Menurut kenyataan bersama itu lagi, Ahli-ahli Parlimen UMNO dan BN juga sepakat untuk terus mendukung Pelan Pemulihan Negara yang telah dibentangkan oleh kerajaan sebagai suatu usaha dalam memperkasa langkah-langkah kawalan penularan wabak Covid-19 dalam negara.
“Menteri serta Timbalan Menteri daripada parti UMNO dan BN akan memastikan komitmen sepenuhnya dalam melaksanakan tugas terutamanya melibatkan tugas dan portfolio yang berkait langsung dalam mengekang penularan Covid-19, pelaksanaan vaksinasi serta pemulihan ekonomi rakyat dan negara.

“Apa yang pasti keutamaan Ahli-ahli Parlimen daripada parti UMNO dan BN adalah demi kelangsungan hidup rakyat dengan fokus kepada keselamatan dan kesejahteraan di samping masa hadapan negara,” kata kenyataan itu.


Berhabis RM754,000 dapatkan wajah efek ‘filter’
Oleh KOSMO!

23 Jun 2021, 5:30 pm
ANTALYA, TURKI – Seorang lelaki sanggup membayar rawatan bernilai £130,000 (RM754,204) bagi mendapatkan efek wajah seperti fungsi ‘filter’ di platform media sosial, lapor akhbar Mirror UK kelmarin.
Aneece Malik, 32, berkata, dia sering berasa tidak yakin dengan rupa parasnya dan kerap menggunakan fungsi filter pada Instagram setiap kali memuat naik video atau gambar.
“Saya mempunyai akaun TikTok dan Instagram, namun berasa benci untuk memuat naik gambar sendiri kerana tidak suka dengan rupa paras sebelum ini.
“Jadi, saya sering menggunakan fungsi tapisan kulit atau ’filter’ seperti ‘Pillow face’ dan ‘snatched’ di Instagram sebelum memuat naik video di TikTok.
“Saya kemudiannya terfikir untuk mempunyai wajah yang sama seperti filter supaya ia kekal dan tidak lagi perlu berselindung di sebalik kesan suntingan palsu,” ujarnya.
Bagi mendapatkan wajah baharu, Aneece melakukan prosedur pengisi pipi, botoks, venir, pembuangan bulu secara laser dan bilah mikro sehingga menghasilkan satu wajah yang berbeza.

“Saya amat obses dengan wajah baharu ini dan ia perlu kelihatan sempurna.
“Beberapa perawat enggan menambah baik wajah saya kerana mereka berpendapat banyak prosedur rawatan telah dilakukan. Jadi, saya pergi ke klinik yang berbeza setiap bulan,” katanya. – AGENSI


Berita palsu, PDRM buka 1,897 kertas siasatan
Oleh MUHD AFIQ AL-HAFIZ MAT YUSOF

23 Jun 2021, 6:19 pm
KUALA LUMPUR – Polis Diraja Malaysia (PDRM) telah membuka sebanyak 1,897 kertas siasatan membabitkan penyebaran berita palsu atau hasutan di media sosial sejak Januari 2019 hingga semalam.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, siasatan dijalankan selari dengan peruntukan di bawah Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian.
“Sebanyak 1,897 kertas siasatan telah dibuka melibatkan kes menyentuh Institusi Diraja(185), Perkauman(112), penghinaan agama(168), kes berkaitan kerajaan (248) dan 1,184 kes melibatkan individu serta agensi.
“Setakat ini, sebanyak 844 kes telah berjaya diselesaikan manakala baki 1,053 kes masih dalam siasatan,” katanya dalam satu kenyataan di sini hari ini.
Mengulas lanjut, sepanjang tempoh 18 Mac tahun lalu hingga 20 Jun tahun ini, siasatan melibatkan penyebaran berita palsu berkaitan Covid-19 mencatatkan sebanyak 254 kes.
“Daripada jumlah tersebut, sebanyak 109 kes telah berjaya diselesaikan manakala 145 kes masih dalam siasatan.

“PDRM menyeru dan menasihatkan orang ramai agar tidak menyalahgunakan media sosial untuk menyalurkan berita atau informasi yang tidak dipastikan kesahihannya.
Tambahnya, sebarang bentuk penularan berita palsu, berkecenderungan menghasut atau berita yang boleh menyebabkan kegentaran awam di media sosial boleh disiasat di bawah Seksyen 233 Akta Komunikasi Dan Multimedia 1998 dan undang-undang lain yang berkuat kuasa. – K! ONLINE.


Melaka benarkan ibadah korban
Oleh KOSMO!

23 Jun 2021, 5:49 pm
Oleh MUHAMMAD SHAHIZAM TAZALI
MELAKA – Ibadah korban dibenar dilaksanakan di negeri ini sempena sambutan Hari Raya Aidiladha bermula 20 hingga 23 Julai depan dengan prosedur operasi standard (SOP) yang ketat.
Mufti negeri, Datuk Abdul Halim Tawil berkata, kebenaran itu tidak terpakai di kawasan yang dikenakan Perintah Kawalan Pergerakan Diperketatkan (PKPD), namun tertakluk kepada kelulusan pihak berkuasa negeri atas nasihat Kementerian Kesihatan dan Majlis Keselamatan Negara (MKN).
Jelas beliau, ibadah korban hanya dibenarkan dilakukan di dua rumah sembelihan Jabatan Perkhidmatan Veterinar (JPV) iaitu di Merlimau dan Masjid Tanah manakala rumah penyembelihan swasta pula di Umbai dan Sungai Putat.
“Bagi tempat penyembelihan sementara, kebenaran diberikan kepada penternak yang mempunyai kemudahan kawasan sembelihan dan jawatankuasa masjid, surau dan institusi yang mempunyai kawasan lapang dan kemudahan sembelihan.
“Pemohon hendaklah mendapat kelulusan daripada JPV Melaka dan pihak berkuasa agama negeri. Bilangan haiwan ternakan yang dibenarkan adalah lima ekor sehari bagi lembu dan kerbau sementara 10 ekor sehari bagi kambing dan biri-biri,” katanya ketika sidang akhbar khas SOP ibadah korban di sini, hari ini.

Dalam pada itu, tambah Abdul Halim, bilangan kehadiran petugas dihadkan hanya 25 orang sahaja pada satu-satu masa tertakluk kepada situasi semasa Covid-19 dan individu berisiko rendah sahaja.
Menurutnya, mereka yang disyaki atau kontak rapat kepada pesakit Covid-19, penghidap penyakit kronik dan kanak-kanak bawah 12 tahun tidak dibenarkan bertugas. – K! ONLINE.


Planet ‘comel’ dekati Bumi pada 2031
Oleh KOSMO!

23 Jun 2021, 6:30 pm
WASHINGTON – Sebuah planet minatur yang mengorbit setiap 600,000 tahun akan mendekati Bumi buat pertama kalinya dalam masa terdekat, lapor akhbar New York Post semalam.
Batu angkasa 2014 UN271 itu telah memasuki sistem suria dalaman dan akan mencapai titik terdekatnya dengan Bumi pada tahun 2031.
Badan cakerawala itu terlalu besar untuk disifatkan sebagai komet dan terlalu kecil untuk dianggap sebagai planet, menjadikan ia sangat eksentrik.
Objek tersebut sudah semakin hampir dengan matahari berbanding planet Neptun dan dalam masa sedekad, ia akan berada pada kedudukan yang sama seperti Saturn.
Kali terakhir 2014 UN271 berada begitu hampir dengan Bumi adalah 612,190 tahun lalu. Semenjak itu, ia menghabiskan waktu mengorbit Oort Cloud iaitu bahagian luar sistem solar.
Batu ruang angkasa itu dianggarkan hanya seluas 99 hingga 370 kilometer namun ukurannya dilaporkan lebih besar berbanding objek yang direkodkan di Oort Cloud.

“Itu meletakkannya pada skala yang sama, jika tidak lebih besar daripada komet besar Sarabat C / 1729 P1 dan hampir pasti ia merupakan objek Oort Cloud terbesar yang pernah ditemui,” kata ahli astronomi, Sam Deen dalam satu hantaran di forum Senarai Mel Minor Planet (MPML).
Dalam senario terbaik bagi ahli astronomi amatur, UN271 2014 akan menjadi terang seperti Pluto ketika menghampiri Bumi, sebelum kembali bergelap yang sejuk di pinggir luar sistem suria.
Jarak perjalanan pergi dan balik adalah 60.000 AU dan satu AU sama dengan jarak antara Bumi dan matahari iaitu 93 juta batu. -Agensi


Kilang dikompaun benarkan suspek Covid-19 bekerja
Oleh ASLIZA MUSA

23 Jun 2021, 6:14 pm
TAIPING – Sebuah kilang sarung tangan di sini sanggup membenarkan pekerjanya yang merupakan individu dalam pengawasan (PUS) hadir bekerja sedangkan tindakan itu merisikokan pekerja dengan jangkitan Covid-19.
Perbuatan tersebut dikesan dalam Ops Covid-19 yang dijalankan di kilang-kilang di daerah ini dengan diketuai Ketua Polis Perak, Datuk Mior Faridalathrash Wahid.
Tindakan tidak bertanggungjawab ini menyebabkan pihak kilang dikenakan kompaun RM10,000 dan RM2,000 kerana membenarkan pekerja terbabit masuk ke kawasan premis berkenaan.
Menurut Mior Farid, kilang tersebut juga dikenakan kompaun RM10,000 selepas didapati kehadiran pekerja melebihi 60 peratus.
“Semakan rekod MySejahtera mendapati pekerja itu merupakan individu yang dikatakan suspek dan berisiko tinggi (jangkitan Covid-19) di mana dia sepatutnya tidak dibenarkan bekerja.
“Tindakan pemilik premis ini sangat tidak bertanggungjawab,” katanya dalam sidang akhbar di Ibu Pejabat Polis Daerah (IPD) Taiping di sini hari ini.-K! ONLINE.


Md. Amin dilantik Naib Canselor UPSI baharu
Oleh SUBKHI SUDARJI

23 Jun 2021, 6:02 pm
PUTRAJAYA – Prof. Datuk Dr. Md. Amin Md. Taff, 50, dilantik sebagai Naib Canselor Universiti Pendidikan Sultan Idris (UPSI) baharu bagi tempoh tiga tahun berkuat kuasa esok sehingga 23 Jun 2024.
Pelantikan tersebut bagi menggantikan Prof. Datuk Dr. Mohammad Shatar Sabran yang telah dilantik sebagai Ketua Pegawai Eksekutif, Agensi Kelayakan Malaysia (MQA) pada 7 Februari lalu.
Kementerian Pengajian Tinggi (KPT) berkata, pelantikan itu dibuat selaras dengan peruntukan di bawah Seksyen 12(1) Perlembagaan UPSI.
KPT berkata, Md. Amin berpengalaman luas dalam bidang pendidikan, pengurusan dan juga konsultansi serta telah menerbitkan lebih 120 buah buku, artikel jurnal, prosiding, kertas polisi, laporan jemaah menteri dan artikel akhbar.
Md. Amin
Menurut kenyataan itu, Md. Amin memulakan karier sebagai guru bukan siswazah pada tahun 1993 hingga 2000.
Katanya lagi, Md. Amin berkelulusan Ijazah Sarjana Muda Pendidikan Sains Sukan dari UPSI pada tahun 2000, Postgraduate Diploma in Outdoor Education dan Ijazah Sarjana Outdoor Education dari University of Otago, New Zealand pada tahun 2004.

“Beliau seterusnya memperoleh Ijazah Doktor Falasafah (PhD) dalam Parks & Outdoor Recreation Management dari Universiti Putra Malaysia pada tahun 2010.
“Beliau meniti kejayaan akademik dan pentadbiran sehingga dilantik sebagai Timbalan Naib Canselor (Hal Ehwal Pelajar & Alumni) UPSI pada tahun 2017, selain menjalankan fungsi Naib Canselor UPSI,” katanya hari ini.
Menurut KPT, Md. Amin turut diberikan tanggungjawab di peringkat antarabangsa antaranya Pengarah Pejabat Education Malaysia Washington DC, Amerika Syarikat, iaitu pejabat Education Malaysia terbesar di dunia.
“Beliau juga pernah menjawat jawatan Setiausaha Agung Persekutuan Kanu ASEAN, menubuhkan Asia Pasific Outdoor Recreation Network dan terlibat aktif dalam penganjuran Washington International Education Conference dan Konferens NAFSA.
“Atlet negara dalam sukan kayak ini juga telah mencatatkan pelbagai kecemerlangan dalam bidang sukan dan rekreasi di peringkat kebangsaan serta antarabangsa apabila muncul juara dari tahun 1993 hingga 2004,” katanya.
KPT berkata, pihaknya percaya Md. Amin mampu menyumbang dan membawa UPSI ke arah pencapaian kemajuan akademik dan organisasi yang lebih cemerlang selaras dengan hasrat kerajaan untuk menjadikan Malaysia sebagai pusat kecemerlangan pendidikan serantau dan antarabangsa. -K! ONLINE.


PPV sesak, penerima tak ikut masa janji temu
Oleh KHAIRULMIZAN YAHYA

23 Jun 2021, 6:24 pm
KUANTAN – Tindakan sesetengah penerima vaksin yang hadir ke Pusat Pemberian Vaksin (PPV) tidak mengikut masa janji temu menyebabkan berlaku kesesakan di PPV Wisma Belia di sini hari ini.
Berdasarkan tinjauan Kosmo! mendapati berlaku kesesakan di PPV berkenaan apabila kerusi disediakan tidak mencukupi sehingga memaksa orang ramai berdiri di luar khemah di bawah terik matahari.
Sukarelawan, Razif Mohammad, 38, berkata, berlaku pertindihan dalam kehadiran penerima vaksin di PPV apabila ada penerima yang hadir tidak mengikut masa janji temu ditetapkan.
“Kita dapati ada sesetengah penerima vaksin yang sepatutnya masa janji temu mereka pada tengah hari dan petang tetapi hadir ke PPV pada waktu pagi dan keadaan ini menyebabkan kesesakan di PPV.
“Keadaan itu sedikit sebanyak akan mengganggu proses vaksinasi malah ada segelintir mereka menyalahkan petugas termasuk sukarelawan apabila berlaku kelewatan,”katanya di sini, hari ini
Sementara itu, Ketua Polis Daerah Kuantan, Asistan Komisioner Mohamad Noor Yusof Ali ketika ditemui mengakui berlaku masalah kehadiran tidak mengikut waktu janji temu di PPV berkenaan.

Katanya, ada penerima yang hadir terpaksa berdiri kerana kerusi yang disediakan tidak mencukupi namun perkara ini sudah diambil perhatian dan akan ditambah baik dari semasa ke semasa. -K! ONLINE.


[VIDEO] Lori bawa durian terbalik di lebuh raya
Oleh NOR AINNA HAMZAH

23 Jun 2021, 5:56 pm
SEREMBAN – Gara-gara tayar pecah, sebuah lori membawa muatan tiga tan durian terbalik selepas hilang kawalan di kilometer 279.9, Lebuhraya Utara Sekatan (arah Utara), di sini, tadi.
Dalam kejadian kira-kira pukul 1.55 petang itu, pemandu lori iaitu lelaki berusia lingkungan 20an dikejarkan ke Hospital Tuanku Ja’afar (HTJ) di Seremban setelah mengalami kecederaan parah.
Menurut sumber, lori dipercayai terbabas sendiri dan terbalik di lorong ketiga susulan tayar lori pecah.
“Pemandu mengalami kecederaan parah dan di bawa ke hospital di Seremban untuk rawatan lanjut.
Sementara itu, Ketua Polis Daerah Nilai, Superintendan Mohd Fazley Ab Rahman ketika dihubungi mengesahkan kejadian berkenaan. -K! ONLINE


Ikan baung 13 kilogram berharga RM520 ditangkap
Oleh HARIS FADILAH AHMAD

23 Jun 2021, 4:41 pm
LIPIS – Seorang nelayan darat hari ini bertuah apabila berjaya menangkap seekor ikan baung ‘gergasi’ seberat 13 kilogram di Sungai Lipis berhampiran Kampung Tanjung Lipis di sini.
Ahmad Nazree Shahbudin,38, berkata, dia tidak menyangka umpan ikan keli dipasang pada mata kail yang diikat di sebatang pokok di Sungai Lipis berjaya menjinakkan seekor ikan baung ekor merah.
“Pada pukul 9 pagi saya menaiki bot gentian kaca untuk melihat kail yang dipasang di beberapa tempat di Sungai Lipis sambil berharap ada ikan liar yang meragut umpan pada mata kail.
“Apabila tiba dekat Kampung Tanjong Lipis saya terkejut melihat tali yang diikat pada sebatang pokok kecil ditarik dengan kuat dan berlaku kocakan air yang kuat sebelum kelihatan ikan berkenaan berpusing untuk melepaskan diri,” katanya di sini, hari ini.
Menurut Ahmad Nazree, dia menarik tali tangsi berkenaan dan mengambil masa selama 10 minit menaikkan ikan itu ke dalam bot gentian kaca.
Katanya, ikan berkenaan dijual kepada sebuah restoran di bandar Kuala Lipis dengan harga RM520 atau RM40 sekilogram. – K! ONLINE


Harga RON95, RON97 kekal
Oleh KOSMO!

23 Jun 2021, 5:02 pm
PUTRAJAYA – Harga runcit petrol RON95 dan RON97 masing-masing kekal pada paras RM2.05 dan RM2.67 seliter bagi tempoh bermula tengah malam ini sehingga 30 Jun depan.
Kementerian Kewangan dalam satu kenyataan berkata, harga runcit diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga pasaran sebenar bagi kedua-dua produk meningkat melebihi harga siling yang telah ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K! ONLINE


Selangor E-Bazar jana RM144.7 juta jualan
Oleh ABDUL RAZAK IDRIS

23 Jun 2021, 5:29 pm
SHAH ALAM – Kempen Selangor E-Bazar yang dilaksanakan kerajaan negeri berjaya menghasilkan jualan terus berjumlah RM144.7 juta sejak tahun lalu.
Menteri Besar Selangor, Datuk Seri Amirudin Shari berkata, ini berdasarkan empat pusingan kempen iaitu E-Bazar Raya 2020, E-Bazar 11.11 Mega Sales, E-Bazar CNY 2021 dan E-Bazar Raya 2021 dalam memastikan kelangsungan perniagaan dalam tempoh pandemik Covid-19.
Katanya, kempen itu turut mewujudkan kesan riak sebanyak RM2.95 bilion kepada ekonomi negeri.
“Angka itu menunjukkan peningkatan sebanyak 163 peratus untuk jualan terus dan 139 peratus peningkatan kesan riak kepada ekonomi Selangor berbanding dengan sasaran awal.
“Ini membolehkan ekonomi negeri terus bergerak sambil mewujudkan saluran penjualan alternatif dalam talian agar perniagaan tempatan dapat bertahan,” katanya pada sidang akhbar secara maya di sini hari ini.
Terdahulu, beliau mengumumkan Keputusan E-Bazar Raya 2021 dan Pelancaran Perbadanan Teknologi Maklumat dan Ekonomi Digital Selangor (Sidec) TV.

Kata Amirudin, kerajaan negeri telah melabur sebanyak RM7 juta sepanjang empat kempen E-Bazar itu dalam mendigitalisasi perniagaan tempatan.
Beliau memberitahu, kempen itu telah menarik penyertaan 294,119 penjual, termasuk 74,837 penjual baharu yang telah mendapat manfaatnya.
“Selangor berbangga menjadi kerajaan negeri pertama yang melancarkan inisiatif baucar e-dagang dalam membantu Perusahaan Kecil Sederhana (PKS) negeri untuk menghadapi cabaran Covid-19,” jelasnya. – K! ONLINE.


Pemuda sumbang mesin ABG untuk tiga hospital
Oleh MOHD RIDZAUDDIN ROSLAN

23 Jun 2021, 4:33 pm
PETALING JAYA- Seorang pemuda meneruskan hasrat murni membantu petugas barisan hadapan melawan Covid-19 dengan menyumbangkan tiga unit mesin perubatan gas, darah dan arteri (ABG) bernilai RM105,000.
Pemuda itu dikenali sebagai Asri Ahmad, 30, menyumbangkan mesin ABG bagi kegunaan tiga buah hospital di Kedah melibatkan Hospital Sultanah Bahiyah (HSB) Alor Setar, Hospital Jitra dan Hospital Baling.
Sumbangan pemuda itu dibuat menerusi syarikatnya, Asri Academy Sdn. Bhd. selain turut mendapat kerjasama daripada Pusat Dakwah Murtadha (Madad).
Menurut Asri, sumbangan itu diberikan selepas mendapat nasihat Malaysian Relief Agency (MRA) cawangan Kedah mengenai peralatan diperlukan hospital bagi membantu pesakit yang mengalami masalah pernafasan.
“Melalui program tanggungjawab sosial korporat (CSR) syarikat, kami cuba menghulurkan bantuan kepada mereka yang memerlukan sama ada dalam bentuk tunai, barangan atau keperluan lain.
“Kami hubungi MRA dan dapat maklumat mengenai keperluan segera mesin ABG di beberapa hospital di Kedah. Jadi, dana yang ada digunakan untuk sediakan keperluan itu,” katanya di sini tadi.

Katanya, dia turut berharap sumbangan mesin itu dapat membantu hospital dalam menampung peningkatan jumlah pesakit.
“Diharap lebih banyak badan bukan kerajaan dan syarikat korporat tampil membantu menyediakan peralatan perubatan serta menghubungi MRA untuk mendapatkan maklumat lanjut,” katanya. -K! ONLINE


Pelakon jadi pengawal keselamatan cari duit musim Covid-19
Oleh ARINA CHE AZLAN

23 Jun 2021, 4:00 pm
HONG KONG – Pelakon Hong Kong, Kate Yeung mendedahkan sudah setahun bekerja sebagai pengawal keselamatan demi meneruskan kehidupan semasa pandemik Covid-19, lapor akhbar Apple Daily, baru-baru ini.
Menurut Yeung,36, dia bekerja sebagai pengawal keselamatan di sebuah universiti kerana ketiadaan tawaran lakonan sepanjang wabak Covid-19 sejak setahun lepas.
Selain bergelar pengawal keselamatan, dia juga pernah bekerja sambilan sebagai penjual bunga dan pelayan kedai makan.
“Saya bersyukur kerana masih mampu meneruskan hidup sepanjang setahun ini.
“Saya memasuki industri lakonan sejak berusia 16 tahun jadi secara jujurnya, saya tidak mempunyai pengalaman dalam sektor pekerjaan lain.
“Pelakon yang baik memerlukan pengalaman, jadi saya selalu mempunyai idea untuk bekerja di industri yang berbeza untuk pengalaman itu,” jelasnya.

Yeung turut meluahkan rasa sedih untuk meninggalkan pekerjaan sebagai pengawal keselamatan itu pada akhir bulan ini bagi meneruskan karier lakonan seperti biasa. – Agensi


‘Polis ligan atas ban’
Oleh MOHD SYALMIZI HAMID

23 Jun 2021, 4:48 pm
SEBERANG PERAI – Seorang penagih dadah dicekup polis selepas gagal dalam cubaan melarikan diri dengan sebuah kereta di Penaga, Kepala Batas di sini semalam.
Suspek berusia 47 tahun itu ditahan kira-kira pukul 2.30 petang selepas kereta jenis Proton Saga dipandunya berjaya dikejar oleh kereta peronda polis (MPV) selepas melarikan diri sejauh kira-kira 1 kilometer, manakala seorang lagi berjaya lolos.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek sebelum itu dilihat dalam keadaan mencurigakan oleh anggota polis yang melakukan rondaan cegah jenayah sebelum kereta itu cuba ditahan.
“Mereka enggan memberhentikan kereta dan memecut, namun dengan dibantu oleh tiga MPV lain yang mengejar dari Jalan Bakau Tua melalui Jalan Rantai Panjang, kereta suspek berjaya ditahan di Kota Aur,” katanya kepada pemberita hari ini.
Beliau berkata, salah seorang suspek berjaya meloloskan diri, manakala seorang lagi berusia 47 tahun berjaya ditahan.
“Polis menemui satu tiub penyedut minuman mengandungi dadah disyaki jenis heroin dan satu lagi dipercayai mengandungi dadah jenis syabu.

“Suspek yang memiliki beberapa rekod lampau itu turut didapati positif dadah jenis syabu dan usaha mengesan seorang lagi suspek sedang giat dijalankan,” katanya.
Kes berkenaan disiasat mengikut Seksyen 12(2) dan Seksyen 15(1) Akta Dadah Berbahaya 1952.
Sementara itu, satu rakaman video berdurasi 17 saat memaparkan aksi MPV polis mengejar kereta suspek di atas ban atau batas padi tular di laman sosial sejak semalam. – K! ONLINE